Тел: 0(362) 38-53-144\nЯнгиариқ тумани ҳақида\nЯнгиариқ тумани вилоят ҳудудининг 6, 5 фоизини эгаллайди. Тумандан Урганч шахригача 24 км.\nТуманда 9та фуқаролар йиғини, 41та ахоли пункти, 39 та махалла мавжуд. Аҳоли сони 2014 йил 1 январь ҳолатига 104,2 минг киши, зичлиги 1 кв км га 226, 5 кишини ташкил этади. Хива, Боғот, Урганч туманлари ва Туркманистон давлати билан чегарадош.


17:43 / 10.10.2017\nВазирлар Маҳкамасининг 2.10.2017 йилдаги 785-сон қарори билан Кичик тадбиркорлик субъектларига тегишли бўлган ташкилотлар таснифига ўзгартиришлар ва қўшимчалар киритилди. Бу ҳақда Norma.uz хабар бермоқда.\n08.12 «Очиқ шағал ва қум конларини ишлаш, тупроқ ва каолин қазиб олиш» синфига қуйидаги кичик синфлар киритилди:\n• 08.12.0 «Очиқ шағал ва қум конларини ишлаш»;\n• 08.12.1 «Тупроқ ва каолин қазиб олиш»;\n• 08.12.2 «Каолин ва бошқа каолин тупроқларни тўйинтириш ва шундай бирламчи қайта ишлаш»;\n• 08.12.9 «Бошқа тоифаларга киритилмаган бошқа конларни ишлаш».\nАввал 08.12 синфи очиқ шағал ва қум конларини ишлаш ҳамда фақат тупроқ ва каолин қазиб олишни бирлаштирадиган (08.12.0) кичик синфдан иборат эди. Шу тариқа, мазкур фаолият тури аниқлаштирилди ва кенгайтирилди.\nКўрсатилган йўналишлар бўйича фаолиятни амалга оширадиган микрофирмалар ходимларининг ўртача йиллик сони 1–20 нафарни, кичик корхоналарда – 21 нафардан 50 нафаргачани ташкил этади.\nҲужжат 4.10.2017 йилдан кучга кирди.\nЎзбекистон ва Қозоғистон тадбиркорларни биргаликда ҳимоя қилишга келишиб олди\nСолиқ қўмитаси қонунбузар тадбиркорлик субъектларини аниқлади\n07:34 / 20.06.2018\nБош прокуратурада бизнес субъектлари вакиллари билан учрашув ўтказилди\n23:01 / 13.06.2018


Сизларнинг бугун орамизда мана шундай нуроний бўлиб, дуогўй бўлиб юришларингиз биз учун, албатта, катта бахт, катта давлатдир.\nБугун фашизмга қарши курашда ҳалок бўлган минглаб ватандошларимизнинг сўнмас хотирасини ёд этиб, уларнинг руҳи покларига ҳурмат бажо келтириш – биз учун ҳам қарз, ҳам фарздир.\nИккинчи жаҳон уруши ҳақиқатан ҳам инсоният тарихидаги энг даҳшатли, энг қонли қирғин бўлган эди. Бу уруш халқимиз бошига қандай оғир азоб-уқубат ва талафотлар, беҳисоб қурбонлар келтирганини эл-юртимиз ҳеч қачон унутмайди.\nАлбатта, бу ҳақда жуда кўп гапириш мумкин. Рухсатингиз билан, мен, такрор бўлса ҳам, фақат баъзи мисолларга тўхталиб ўтмоқчиман.\nМеҳрибон ота-онасини, азиз фарзандлари, табаррук она юрт тупроғини ҳимоя қилишга отланган бу ботир инсонлар кечаю кундуз қон кечиб, Москвадан то Берлингача бўлган оловли йўлларни қаҳрамонларча босиб ўтдилар.\nЭл-юртимизнинг буюк Ғалабага қўшган улкан ҳиссаси ҳақида гапирар эканмиз, қуйидаги рақамларга алоҳида тўхталиш ўринли, деб ўйлайман. Урушда қатнашган 120 мингдан ортиқ Ўзбекистон фарзанди жанговар орден ва медалларга сазовор бўлган. Уларнинг 280 нафари Совет Иттифоқи Қаҳрамони унвони билан, 82 нафари эса учала даражадаги «Слава» ордени билан мукофотланган.\nУруш даврида халқимиз томонидан фронтга 2 мингдан зиёд самолёт, кўплаб қурол-яроғ, юзлаб ҳарбий-санитария поездлари, дала ошхоналари, палаткалар, жуда катта миқдордаги озиқ-овқат, кийим-кечак ва бошқа зарур маҳсулотлар етказиб берилди.\nБаҳри ая ва Шоаҳмад ота 14 нафар оч-юпун, етим болани ўз тарбиясига олиб, уларга меҳр ва ғамхўрлик кўрсатдилар.\nУшбу ёдгорлик ёнида жойлашган марказий кўчалардан бирига Шоаҳмад Шомаҳмудов номи берилди. Шунингдек, ҳайкал ўрнатилган майдон, шу ҳудуддаги метро станцияси, санъат саройининг «Халқлар дўстлиги» деган аввалги номи қайта тикланди.\nИккинчи жаҳон уруши йилларида халқимиз кўрсатган мардлик ва олижаноблик ҳақида кўплаб илмий ва бадиий асарлар яратилганини, албатта, миннатдорлик билан таъкидлаймиз.\nБугунги фурсатдан фойдаланиб, мен тарихчи олимларимизга, адабиёт ва санъат арбобларига, кенг жамоатчилигимизга бир таклиф билан мурожаат қилмоқчиман. Бу даҳшатли урушда қатнашган ота-боболаримизнинг қаҳрамонлиги ҳақида янги-янги асарлар яратиш, жумладан, аниқ тарихий ҳужжатлар асосида мукаммал китоб-альбом тайёрлаб, нашр этишнинг, ўйлайманки, вақти соати келди.\nЛекин, минг афсуски, дунёнинг турли минтақаларида кескинлик ўчоқлари кўпайиб бормоқда. Бу ҳам айни ҳақиқат. Шундай мураккаб даврда тинчлик учун кураш чиндан ҳам энг долзарб вазифага айланмоқда.


Давлат харидларида импорт товар ва хизматларни танлаш чекланди\n14:27 / 01.02.2021\nЎзбекистон ҳукумати маҳаллийлаштиришга доир қарор чиқарди. Хорижда ишлаб чиқарилган 529 хил маҳсулотнинг давлат харидларидаги иштироки тақиқланди.\n«Маҳаллий ишлаб чиқарувчиларни қўллаб-қувватлаш чора тадбирлари тўғрисида» ҳукумат қарори қабул қилинди.\nҚарорга кўра, хорижда ишлаб чиқарилган алоҳида товарлар ва хорижий шахслар томонидан бажариладиган ишларнинг давлат харидларидаги иштирокини вақтинчалик тақиқлаш тизими жорий этилади.\nМаҳаллий маҳсулотларга эса импорт товарлари нархининг 15 фоизигача бўлган миқдорда имтиёзлар қўлланилади.\nДавлат харидларидаги иштироки вақтинчалик тақиқланган ва чекланган хорижий товарлар рўйхатига 529 турдаги маҳсулот ва хизматлар киритилган. (Қарор лойиҳасида маҳсулот ва хизматлар турлари сони 302 хил эди).\nТасдиқланган рўйхатга озиқ-овқат, электротехника, кимё саноати, тўқимачилик, транспорт эҳтиёт қисмлари, пластмасса, қоғоз, керамика, шиша, металл буюмлар ва бошқа турдаги маҳсулотлар киритилган.\nДавлат органлари ва ташкилотларига қайси импорт-товарларни сотиб олиш чекланишини ишчи орган (Иқтисодиёт вазирлигининг Электрон кооперация портали маркази) ҳал қилади. Бунда ишчи орган маҳаллий ишлаб чиқарувчиларнинг мурожаатлари ва давлат ташкилотларининг таклифларига асосланади.\nРўйхатда келтирилган товарларни давлат харидлари асосида импорт қилиш учун давлат буюртмачиси ишчи органга ариза билан мурожаат қилиши керак.\nМаҳаллий ишлаб чиқарувчиларга нарх имтиёзлари тендерда (танловда) хорижий етказиб берувчилар билан бирга 2 ёки ундан ортиқ маҳаллий ишлаб чиқарувчиларнинг таклифлари олинган ҳолатда қўлланилади.\nҚарор билан қуйидаги 2та низом тасдиқланди:\nДавлат харидларидаги иштироки вақтинчалик тақиқланган ва чегараланган хорижда ишлаб чиқарилган товарлар (ишлар, хизматлар) рўйхатини шакллантириш тартиби тўғрисидаги низом;\nДавлат харидларида маҳаллий ишлаб чиқарилган товарларга (ишлар, хизматларга) преференция бериш тартиби тўғрисидаги низом.\nЭслатиб ўтамиз, 2020 йил 21 августда президентнинг «Маҳаллий ишлаб чиқарувчиларни қўллаб-қувватлашга доир қўшимча чора-тадбирлар тўғрисида»ги қарори қабул қилинган, унда давлат харидлари тизимида маҳаллий ишлаб чиқарувчилар иштирокини кенгайтириш белгиланган эди.


922 Ўқиш режими + -\nБилгин! Сўзларингни ғийбат, ёлғон, баҳсу жадал ва бошқа юқорида эслатилган офатлардан асрай билсанг, мана шу сен учун чиройли ҳолатдир. На ўзингга, на ўзга мусулмонга зарари тегмайдиган гапни сўзлашинг мубоҳ. Аммо бу сўзларингдан бирон фойда кўзланмас экан, вақтингни зое қилган бўласан, беҳуда нарсаларга тилингни ишлатганинг учун ҳисоб берасан. Бу ишинг яхши нарсани паст нарса билан алмаштириш билан баробардир.\nАгар шу беҳуда сўзларга сарфлаган вақтингни фикрлашга сарфлаганингда эди, сенга улуғ туҳфа Аллоҳнинг раҳмати бошинг узра ёғилган бўлар эди. Агар бу беҳуда сўзлар ўрнига тенгию шериги йўқ, яккаю ёлғиз Парвардигорингни «Ла илаҳа иллаллоҳ», «Субҳаналлоҳ» деб поклик билан ёд этганингда, сенга кўп яхшиликлар етарди.\nҚанча сўзлар бор, улар туфайли жаннатда қасрлар бино қилинади! Наҳотки инсон, шу сўзлар туфайли хазиналарни қўлга киритиш мумкин бўлган ҳолда, бу боқий бойликларнинг ўрнига бефойда, турган-битгани зиёндан иборат, увадаланиб йўқ бўлиб кетадиган гувалаларни йиғиш билан овора бўлса?!\nБу мисол Аллоҳ таолонинг зикрини тарк этиб, беҳуда гапларга умрини сарфлаётганларга тегишли. Гарчи уларнинг беҳуда сўзлари гуноҳ саналмаса-да, зиён кўраётганлари аниқ. Чунки улар улуғ фойдани – Аллоҳ таолонинг зикрини бой беряптилар. «Албатта, мўминнинг жимлигида фикр, назарида ибрат, нутқида зикр бўлади», деганлар Пайғамбаримиз соллаллоҳу алайҳи васаллам (Муҳаммад ибн Закариё ривояти).\nВақт мўминнинг сармояси. Уни қанчалик беҳуда нарсаларга сарфласа, у билан охират савоби ғамланмаса, сармояси кучаяди. Шунинг учун ҳам Пайғамбаримиз соллаллоҳу алайҳи васаллам айтганлар: «Эр кишининг Исломи беҳуда нарсаларни тарк қилиш билан бўлади» (Термизий ривояти).\nБундан ҳам кескинроғи Анас ибн Молик розияллоҳу анҳу ривоят қилади: «Уҳуд ғазотида бир бола шаҳид бўлди. Биз уни очликдан қорнига тош боғлаб олган ҳолда топдик. Онаси унинг юзидаги чангни арта туртиб, «Жаннат сенга хуш бўлсин, эй ўғилчам!»– деди. Шунда Пайғамбар алайҳиссалом айтдилар: «Қаердан биласан, балки у беҳуда нарсаларни гапирган, зарарсиз нарсаларни ман қилгандир» (Термизий ривояти).\nБошқа бир ҳадисда келади. Пайғамбар алайҳиссалом бир куни Каъбни излаб қолдилар. Уни касал дейишди. Расули акрам Каъбни кўргани бордилар. Олдига кириб: «Хурсанд бўл, эй Каъб»,– дедилар. Шунда Каъбнинг онаси: «Жаннат сенга хуш бўлсин, эй Каъб!» -деди. — Ким бу Аллоҳ номидан гапираётган? – деб сўрадилар Расули акрам соллаллоҳу алайҳи васаллам. — У менинг онам, эй Аллоҳнинг Расули,– жавоб қилди Каъб. — Сен қаердан биласан, эй Каъбнинг онаси! Балки, (ўғлинг) Каъб беҳуда сўзларни гапиргандир, ҳожати йўқ ўринда ман қилгандир, дедилар Расули акрам соллаллоҳу алайҳи васаллам (Ибн Абу Дунё ривояти).\nБунинг маъноси шуки, жаннат хушхабарига муносиб киши ҳисобга тортилмайди. Кимки беҳуда сўзларни гапирган экан, бунинг учун, албатта, ҳисоб беради. Ҳисоб эса азобнинг бир туридир.\nМуҳаммад ибн Каъбдан ривоят қилинади: «Расулуллоҳ соллаллоҳу алайҳи васаллам дедилар: «Албатта, мана шу эшикдан кирадиган биринчи одам жаннат аҳлидандир!» Бироздан сўнг у эшикдан Абдуллоҳ ибн Салом кириб келди.\nСаҳобалар унинг истиқболига шошиб, хушхабарни етказишди ва: — Қайси амалингдан умидинг кўпроқ, энг ишончли амалингни бизга билдир?! – дейишди. — Мен заифман. Аллоҳдан умид қиладиган энг ишончли нарсам қалб саломатлиги ва менга фойдаси йўқ, бекорчи гаплардан тийилиш, дея жавоб берди Абдуллоҳ ибн Салом» (Ибн Абу Дунё ривояти).\nАбу Зарр дейди: «Расулуллоҳ соллаллоҳу алайҳи васаллам менга шундай дедилар: — Баданингга енгил, мезонда оғир амални сенга ўргатайми? — Ҳа, албатта, эй Аллоҳнинг Расули, дедим. — Бу амал ― жим юриш, гўзал ҳулқ ва беҳуда гаплардан тийилишидир, дедилар Расулуллоҳ соллаллоҳу алайҳи васаллам» (Ибн Абу Дунё ривояти).\n1. Ҳозиргача қилган ибодатингиздан кўнглингиз тўлмаган бўлса ҳам, умидингизни узманг. Гуноҳларингиз ювиладиган фурсат ҳар қандай пайтда келиши мумкин. Ҳали умид давоми...\n22:30 / 08.02.2017 3325\n09:00 / 27.10.2019 977\n23:32 / 09.02.2017 1568


Германияда Шумахер автомобилларининг бепул кўргазмаси очилади\n2018 йил апрелда Кёльнда "Формула-1" пойгаларининг афсонавий иштирокчиси Михаэль Шумахерга тегишли автомобилларнинг кўргазмаси очилади. Кўргазмага кириш бепул бўлади, деб маълум қилди DPA ахборот агентлиги.\nЭкспозиция учун махсус қайта қурилган, собиқ парвоз майдони ҳудудидаги ангарда 7 карра жаҳон чемпионининг шахсий буюмлари ҳамда барча автомобиллари: Шумахер бошқарган оддий картдан бошлаб "Mercedes" жамоаси учун иштирок этган вақтда минган энг замонавий болидларигача қўйилади. Ташриф буюрувчилар, шунингдек, спортчининг унвонлари коллекцияси ва пойга кийимларини кўришлари мумкин бўлади.\nАхборот агентлигининг таъкидлашича, кўргазмани ташкиллаштириш ҳақидаги қарор анча аввал қабул қилинган, бироқ ҳозирга келиб унинг очилиши ва ўтказилиши жойи маълум бўлди.\n"Шуми" 1969 йилда туғилган ва болалигини Кёльн яқинидаги Керпен шаҳрида ўтказган. Ҳозирда оғир жароҳатдан кейин тикланаётган спортчи "Формула-1"да 1991 йилдан 2012 йилгача Benetton, Ferrari ва Mercedes жамоалари шарафини ҳимоя қилиб келган. У пойганинг 7 карра чемпиони ҳисобланади. У "Формула-1"нинг ғалабалар (91 та), подиумлар (155 та), бир мавсумдаги ғалабалар (13 та) ва кетма-кет қўлга киритилган чемпионлик унвонлари (5 та) сони бўйича рекордларига эга.\nСпортчи 2013 йил декабрида Франциядаги тоғларда чанғи учаётганда оғир бош мия жароҳати олган. Собиқ пойгачи ҳозирда ўзининг Швейцариядаги вилласида саломатлигини тикламоқда.\nкўргазма Михаэль Шумахер


Ўзбекистонда ГЭС каскадларини модернизация қилиш амалга оширилади\n18 Sentabr 17:05 / Published in Иқтисодиёт\nМамлакатлар ўртасида эришилган келишувга биноан Россиянинг Ташқи иқтисодий банки модернизация қилинади\n17 сентябр куни Ўзбекистон энергетика вазири Алишер Султонов ва ВЭБ.РФ давлат ривожланиш корпорацияси раиси Игор Шувалов ўртасида музокаралар бўлиб ўтди, деб хабар қилди Энергетика вазирлиги матбуот хизмати.\nМузокараларда томонлар ёқилғи-енергетика комплексининг турли йуналишларида ҳамкорликни кенгайтириш бўйича истиқболли лойиҳаларни ҳамда нефт ва газ кимёси соҳасидаги лойиҳаларни муҳокама қилдилар.\nУлар орасида гидроэнергетика соҳасидаги мавжуд лойиҳаларни умумий қиймати 78,4 миллион евро бўлган модернизатсия қилиш бўйича янги лойиҳалар мавжуд. Чирчиқ, Кадирин, Урта-Чирчиқ ва Тошкент ГЭСлари каскадларини модернизация қилиш режалаштирилган.\n«Углеводород хомашёси ишлаб чиқаришни кўпайтириш дастури» ни амалга ошириш учун ВЭБ.РФ томонидан молиялаштиришни жалб қилиш муҳокама қилинди, лойиҳанинг буюртмачилари «Ўзбекнефтгаз» АЖ ва «Natural Gas Stream» МЧЖ ҚК.\nҲамкорликнинг яна бир истиқболли йуналиши – «Ўзбекистон Республикасида табиий газни бошқариш ва ҳисобга олишнинг автоматлаштирилган тизимини (АСКУГ) жорий этиш» лойиҳаси.\nМуҳокама натижасида тақдим этилган таклифларни экспертлар даражасида ишлаб чиқиш, шунингдек, ҳамкорликни ривожлантириш учун янги имкониятлар тўғрисида маълумот алмашиш тўғрисида келишувга эришилди.\nTagged under: ГЭС, КАСКАД, МОДЕРНИЗАЦИЯ, МОЛИЯЛАШТИРИШ, ЎЗБЕИСТОН


El Chiringuito: Бензема "Реал" билан шартномани узайтирди - Offside.uz – Offside'да бўлинг, офсайдда қолманг!\nEl Chiringuito: Бензема "Реал" билан шартномани узайтирди\nУ жамоанинг етакчи футболчиларидан бири ҳисобланади.\n“Реал” Мадрид форварди Карим Бензема келаси мавсум ҳам жамоада қоладиган бўлди.\nEl Chiringuito нашрининг хабар беришича 31 ёшли франциялик футболчи “қироллик клуби” таклиф қилган 2021 йилга қадар тузилган шартномага имзо чеккан. Янги келишувга кўра Бенземанинг маоши йилига 11 млн еврони ташкил этади.\nМаълумот учун, Бензема жорий мавсум Ла Лигада 7 та ўйинда майдонга тушди ва ўз ҳисобига 6та гол ҳамда 1та голли узатма ёздириб қўйишга эришди.\n08/10, 21:45 0


ОЙ-КУНИ ЯҚИН ЭДИ – mulkdor.com\nThursday 22 August 2019 /\nОЙ-КУНИ ЯҚИН ЭДИ\nJanuary 22 2019, 09:01 АдабиётКитобларКутубхона\n16. ОЙ-КУНИ ЯҚИН ЭДИ\nКумушнинг ой-куни яқин эди. Набиралик бўла-дирған Ўзбек ойимнинг иши бошидан ошқан, Кумушнинг ойи туғмасданоқ ул бешик ясатиш билан машғул эди. Дояча ким, ақиқага нечта қўй керак, нечанчи кунда тўй ўтказиладир, нечта эркак, нечта хотин айтиладир ва кимлар? Мана шунингдек масалалар билан Ўзбек ойимнинг мияси жуда шишкан эди. Кумушда кўрилган баъзи нишоналарга биноан набирасининг ўғул бўлишида шубҳа қилмас — «ўғул туғасан, Кумуш, мен ҳам Отабекни сенга ўхшаш енгил кўтарган эдим», дер эди. Кумушни хизматдан бўшатилиб баъзи ўчоқ-боши юмишларини Зайнаб идорасига топширилғаниға энди бир ойлаб бор.\nЎзбек ойим набира масаласида қанча хурсанд бўлса, Отабек шунчалик хафа, чунки Кумушни кўрган сайин уста Алим фожиъасини хотирлар эди. Юсуфбек ҳожи маълум алданишдан сўнг юрт ишидан қўл ювған, кўб вақтини меҳмонхонада «Қуръон» ва «Далойил» ўқуб кечирар, кундаш ораси бузилиб, ўртадан сўз чиқғанини гоҳо эшитса, иккала келинни ўз олдиға чақиртириб, уларни қатор ўтқазар эди. Аввало Кумушдан ўпка қилиб: «Ойим, ҳар нима сиз каттасиз, Зайнаб ёш, каттадан-кичикка шафқат лозим, мундоғ яхши эмас!» ва Зайнабка қараб: «Болам Зайнаб отин! Сиздан ҳали ёшлик ғурури кетмаган, лекин маним болам бўлғанлиғингизни сиз ҳам унутманг!» дер ва шунинг сингари юмшоқ гаплардан кейин иккисини дуо қилиб бир-бирисига салом бердирар — «ана, шундоғ бўлсин, опоқ қизларим!» деб кетишка рухсат берар эди. Улар кеткандан кейин албатта Ўзбек ойим эри ёниға кирар, ҳожи бўлса хотиниға сизсираб: «Сиз икки келин ушлашни билмабсиз, Зайнабка жабр қилған кўринасиз, айниқса Зайнабнинг кўнглига қарашингиз керак, Отабекка ҳам насиҳатингиз лозим!» дер эди. Ўзбек ойим шундай кезларда Кумушнинг ёнини олиб «Зайнабни худой кўтарсин, айб ўзида…» дея бошласа, ҳожи унинг оғзини аранг тўхтатур: «Секин-секин, уят! Қайин она деганнинг адл туриши лозим. Зайнаб сиз билан маним орзу ҳавасимиз эмасмиди?»\nАммо набира масаласидаги Ўзбек ойимнинг баъзи бир қуюшқондан ташқари ҳаракатларини ҳам босқучи яна ҳожи эди: «Зайнаб бор, Зайнабни унутдингизми. Ўз келинингиз Зайнабни!»\nМундан ўн беш кунча илгари Кумуш онасиға бир хат ёзған эдиким, аҳамиятига кўра биз бу ўринда кўчирамиз:\n«Онажон, куявингизнинг ёзғанларидан ташқари мен сизга шу билан олтинчи хат ёздим. Аммо сиздан учта ва дадамдан иккита хат олдим. Айниқса дадамнинг кейинги хатидаги қора хабар билан дори дунё кўзимга торайди. Ўлим ҳақ, аммо бечора бувим жон берар экан, ёнида туриб дуосини олиб қолмағаним учун кўб ҳасрат чекдим. Айниқса мусофирчилигим ёмон асар қилди. Кўз ёшларим билан юзимни ювдим. Бу кун бешинчи кундан бери раҳматлик бувим арвоҳиға атаб қуръон бошладим, хатим қилиб бағишлайман. Худо ғариқи раҳмат қилсин, сизга сабр берсин. Энди мусофир қизингизнинг бахтига сиз ўлманг, омин.\nБаъда маълум бўлсинки, алҳамдулиллоҳ куявингиз ва қудаларингиз саломатдирлар ва уларнинг сояларида мен қизингиз ҳам ўйнаб-кулиб юрибман. Сизни ва отамни жуда соғиндим, агарда оғир оёқ бўлмасам эди, қиш бўлишиға қарамасдан Марғилонға жўнар эдим. Қудангиз — қайин онамнинг сўзига қарағанда, келаси ойға кўзим ёрир эмиш. Қудангиз мени на ерга ва на кўкка ишонадир, ўн беш кундан бери қўлимни совуқ сувга ҳам урдирмай қўйди. Ўзи гўёки тўйга ҳозир-ланғандек бешик ясаб, сарпа тикиб юрийдир… Маним бўлса нима учундир юрагимда бир қўрқув бор… Ўткан хатларимда кундашим билан миросамиз келишмай турганини кулгулук тарзида ёзған эдим. Нафсиламрда эрса, орамиз жуда бузилған, мен ҳам ўшал вақтларда чин кундашлик тўнини кийган эдим. Зайнабнинг битмас хусумати эса ғолибо маним икки қатлиғим ошкор бўлған кундан бошланди. Сизнинг бошингиздан кундашлик савдоси ўтмаган бўлса ҳам тушунсангиз керак: биз икав агар қўйиб берсалар гўё бир-биримизни еб-ичмакчи эдик… У кунлардаги ҳолимдан ўзимга энди ҳисоб беришка ҳам уяламан… Яхшики, бизнинг можаролардан қайин отам жуда сийрак хабардор бўлди. Шундоғ ҳам бўлса бу жанжаллар гоҳо унинг қулоғиға етиб қолар ва биз икки ёв унинг олдиға чақирилиб насиҳатини эшитар ва лекин яна ёмонлиғимиздан қолмас эдик. Сиз ранжисангиз ҳам айтай: қайин отамни ўз дадамдан ҳам яхши кўраман. Бу яхши кўришим куявингизнинг дадаси бўлғани учун эмас, балки унинг нур ичига чўмилғандек бўлиб кўринган сиймосини, ойим деб хитоб қилғандаги мулойим, беозор ва муассир сўзини яхши кўраман. Ул насиҳат учун оғиз очса вужудим эриб кеткандек ва бир турлук ухлаб ҳузурланғандек. Қисқаси, Зайнаб билан жанжаллашишнинг ўзи бир ҳузур ва жанжалдан бўшалғач, қайин отамнинг қаршисиға ўлтуриб насиҳат эшитиш ундан ҳам яхши ҳузур… Сиз маним телба сўзларимдан аччиғланманг. Агар бу гапимнинг тўғрилиғини билмакчи бўлсангиз, Тошканд келингизда, қайин отамнинг насиҳатини ўз қулоғингиз билан эшитинг-да, ундан кейин сўзимга қиймат беринг.\nШу йўсун Зайнаб билан уятсизча кўб олишдиқ, бу ит-мушукликдан биз зерикмасак-да, куявингизнинг жонидан тўйдираёздиқ. Мундан бир мунча илгари ул биз икки кундашнинг юзимизга: «Агар шу ҳолда давом этаберсаларинг икавларингга ҳам баробар жавоб бериб қутиламан!» деди. Унинг бу таҳдиди иккимизга эмас, балки биттамизгагина хос эди. Мен бу таҳдиддан албатта қўрқмадим, аммо «Зайнаб тушуниб қолмаса яхши эди», деб қўрқдим. Дарвоқиъ натижа мен қўрққанча бўлди. Зайнаб бу таҳдиддан сўнг онасининг уйига аразлаганнамо кетиб қолди. Улардан ҳам яхшиғина дакки еган бўлса керак, бир неча кундан сўнг ёвошқина бўлиб қайтиб келди. Энди шу воқиъага икки ой чамаси вақт ўтди ва лекин орамиздан жанжал чиқмади. Мен жўрттага баъзи гапларни тескариликка олиб кўрсам ҳам ул чурқ этмайдир. Унинг бу ҳоли эрса маним учун яхши эмас, ул яна кўб вақт бизнинг орамизда тикан бўлмоқчи…\nКеласи ойдан жуда юрагим уюшадир… Кечалари кўкка қараб келаси ой шу кунларда ёруғ дунёда борманми, йўқманми дейман… Ойша бувим марҳум бўлмағанда шу ой ичи ўзингиз Тошкандга етиб келар эдингиз. Аза ҳамма вақт топилади десангиз, қизингизнинг кўнгли учун ҳали ҳам келганингиз яхши. Дадамга маним арзимни айтсангиз, албатта қайтармас. Мендан дадамга беҳад салом. Келаси ойдан қўрқаман… Кўришалмасак мендан рози бўлинг, дадам ва бошқа ёру дўслар ҳам. Кумуш ёздим. Тошканд, 1269-инчи йил 1-қавс ойида».\nКумуш ўз хатида ёзғанидек, дарҳақиқат, Зайнаб шу кейинги кунларда ёвошка тортқан, ўн оғизға бир оғиз сўз қайтармас, тинчкина, мулойимгина, яъни мундан бир йил бурунғича эди. Қайин она тарафидан «Опангнинг кўзи ёрир вақти етди, ўчоқбоши ишла-рингни энди ўз қўлингға ол!» деб қилинған таклифни мамнуният билан қабул этиб, ҳатто Ойбодоқ онани ҳам ўчоқбоши юмишидан халос эта ёзған, унга фақат ҳавли супуриш, уй йиғиш ва шунга ўхшаш майда ишларнигина қолдирған эди. Зайнабдаги бу ўзгариш фақат ҳалиги тараф билангина қолмай, эри тўғрисида ҳам шундоғ эди. Отабек ўз ёниға кирса — кирдингми демас ва кирмаса — кирмадинг демас эди. Эрининг баъзи бир самимияти қоронғуроқ муомалаларига қарши Зайнаб ҳам муҳмалрак қилиб кулиб қўяр эди.\nОй туғиб, мўлжал яқин етди. Марғилондан ҳам Офтоб ойимнинг йўлға чиқиш хабари келди. Лекин Кумушда маълум оғриқ бошланған эди. Оғриқнинг биринчи куни Кумуш ҳеч кимга сездирмай юрди. Аммо иккинчи кун буни бошлаб Отабек, ундан кейин Ўзбек ойим сезди. Отабек маълум хавф остида бу сирдан кишига оғиз очиш учун ўзида мажол топмаса ҳам, Ўзбек ойим даррав Ҳасаналини мундан олти ой илгари белгуланиб қўйилған доя хотинға югуртирди.\nДоя келгандан сўнг ичкари ҳавли эркак зотидан тозаланди. Кумушни ўқтин-ўқтин оғриқ ушламакда, доя хотин ва Ўзбек ойим унга ўзлари билган удимлар билан ёрдамлашмоқда эдилар. Кечка томон дард жуда кучайиб кетди, ўқтин-ўқтин дам-бадамга алишинди.\nТашқарида Отабек йўқ эди. Ҳасанали дарбоза билан меҳмонхона орасида қўлини-қўлиға ишқаб юриниб турар ва қайта-қайта ахтахонаға кириб тўриқ йўрғанинг у ер, бу ерини супирар эди. Ҳожи бўлса хурсанд ва хафалиги номаълум бир қиёфатда «Далойил» ўқур эди, ҳар беш дақиқада ичкари томонға қулоқ солиб тўхтар, гоҳо даричадан Ҳасаналини чақириб «тинчликми» деб сўрар эди.\nУлар масжиддан шомни ўқуб киргач, ичкаридан Ойбодоқ кечлик олиб чиқди. Ундан на Ҳасанали ва на ҳожи оғиз очиб ҳол сўрамадилар. Таом устида Отабекнинг йўқлиғи ҳам ҳис этилмади. Сўзлашмасданғина лагандан бир мунча чўқиған бўлдилар-да, қўл артишдилар.\n— Хуфтан айтилдими? — деб сўради ҳожи.\n— Эшитмадим… Чиқа берсак ҳам бўлар, — деди Ҳасанали. Шу вақт ичкаридан хотинларнинг фавқулодда қий-чув товушлари эшитилиб, иккисининг ҳам қулоқлари тиккайди ва қўрқа-писа бир-бирларига қарашдилар. Қий-чув орасидан заиф йиғи товши ҳам келиб қўйди… Иккиси бир мунча кулимсираб олдилар, лекин шундоғ бўлса ҳам яна чурқ этиб оғиз очмадилар. Орадан кўб фурсат ўтмади, ичкаридан Ойбодоқ югуриб чиқди ва даричадан туриб «сўйинчи!» деди. Ҳожи ёнчиғини кавлай бериб «алҳамдулиллоҳ» деб қўйди. Ҳасанали ҳам илжайиб ёнчиқ кавлашка тутинди ва:\n— Ўғулми, ҳолва? — деб сўради хотинидан.\nҲожи кулимсираб қўлидағи уч-тўртта оқ танга билан битта тиллани Ойбодоққа узатди — «Тангаларни ўзинг ол, тиллани доячага бер!» деди. Ҳасанали сўйинчисини топширғандан сўнг дуоға қўл очди: «Оллоҳ таоло умри билан берган бўлсин». Шундан кейин хотиржамъ бўлған ҳолда хуфтанга кетдилар.\nОтабек меҳмонхонага яқинлашиши билан чақалоқ йиғисини эшитиб ихтиёрсиз ичкари ҳавлиға томон бурилди ва йўлакда онасиға йўлиқди. Қоронғу бўлса ҳам Ўзбек ойимнинг тусидаги шодлиқ белгулари очиқ кўриниб турар эди:\n— Ўғул муборак бўлсун, болам!\n— Ўзи тетикми?\n— Олдиға кирайми?\n— Йўқ, — деди Ўзбек ойим, — чиллалик уйга кечаси кўчадан келиб кириш яхши эмас…\nИчкари кирсанг тўғри Зайнабнинг олдиға бор. Даданг шундами?\n— Ўзи яхши, хотиржам бўл, — деди Ўзбек ойим, орқасиға қайтди. Отабек кетига бурилиб ташқари йўлак-дан киргучи дадаси билан Ҳасанали шарпасини олди ва ўйланиб тўхтади. Айниқса ҳозирги пайтда дадаси билан тўқнашиш унинг учун бир оз ўнгғайсизроқ туюлган эди. Шу йўсун бир мунча вақт йўлакда туриб, сўнгра ичкарига томон юрди. Зайнабнинг уйига ўтар экан, бир неча қайта Кумуш ётқан уй тарафка қараб олди.\n— Ўғул муборак бўлсин!\nЗайнаб эрини шу сўз билан кулиб қаршилади, Отабек ҳам кулимсираб «қутлуғ бўлсин!» деб қўйди. Ўлтургандан кейин Зайнаб ўзича кулинди:\n— Ҳалиги… — деди. «Ҳалиги» дан кейин айтадирган жумласини унутиб қўйдими ёки ўйлаб қолдими, нима бўлса ҳам айталмади. Отабек унинг оғзини кулимсираган ҳолда бир оз кутиб «хўш, ҳалиги…?» деб сўради.\n— Оти қурсин… ҳа, айткандек, ошингизни ейсизми?\n— Совиб қолмаған бўлса — шу.\nОтабек эртадан бери ҳеч нарса емаб эди.\n— Қандоғ бўлса ҳам, — деди.\nҲозир Зайнабнинг чеҳраси очиқроқ кўринса ҳам, аммо бу очиқ чеҳранинг замирида уни жиддийроқ машғул қилған яна бир гап бордек, яъни кўринишдан шошқанлиқ ва ё шунинг сингари бир ҳол унинг шу очиқ чеҳраси остиға яширинғандек эди. Зайнабнинг ўн беш дақиқалиқ муомаласида Отабек юқориғи каби «есдан чиқариш» ҳолатига бир неча қайта учради ва охирда сўрамоққа мажбур бўлди:\n— Нега ҳолингиз паришон?\n— Нега паришон бўлсин.\n— Маним кўзимга паришон кўринасиз.\n— Тўғри, — деди Зайнаб, — қўрқдим…\n— Нимадан қўрқдингиз?\n— Қийналиш ҳам гапми, — деди Зайнаб, — ўз кўзингиз билан кўрмаганингиз учун ишонмайсиз.\n— Ойим мундоғ демаган эди-ку?\n— Сиздан яширғанлар.\nОтабекнинг юраги жуда уюшиб кетди. Ҳатто кундашини паришони хотир қилған бу гап Отабекка қандоғ таъсир қилиши кўб тафсилга муҳтож эмас. Бу тўғрида Зайнабка яна савол ташлаб тафсилот олишдан қўрқди, ҳам узоқ ўлтуролмади. Чойини наридан-бери ичиб, ўрунини тўшатиб ётди. Зайнаб шамъни ўчирди. Ҳали ётмоққа вақт эрта эди — Зайнаб Кумушлик уйга — хотинлар олдиға чиқиб кетди.\nОтабек ухлаш учун ётқан бўлса ҳам ҳалиги гап уни кўз юмдирмай қўйди, ўнг, сўл, чалқанча ётиб боқар эди. Лекин Зайнабнинг «қийналиш ҳам гапми?» жумласи қулоғи остидан кетмас эди… Кумушнинг уйидан кети узилмай келиб турған хотинларнинг ғўнғир-ғўнғири ҳам унинг уйқусиға халал берар ва ора-чора гўдакнинг йиғлаған товши ҳам эшитилар эди. Бу маъсум товушқа қарши унда бир хил яқинлиқ — оталиқ ҳисси қўзғалғандек бўлса ҳам, аммо бошқа қора хаёллар ичида тез йўқолур эди. Шу йўсун ивир-живир, аччиғ ва чучук ҳолат ичида ухлаб кетди. Бир-икки кун ми-ёнасидаги кечинмалар турлик ранг билан унинг уйқулиқ димоғида акслана бошладилар… Чўчиб уйғонди… Ёнида Кумуш… Зайнаб йўқ эди. Уйқулиқ кўзи билан нариги уйга қулоқ солди, ҳануз бояғи товушни эшитди ва ўнг ёнини босиб кўрпага бурканди, мундан кейин тинч ухлаб кетди…\nТуш кўрар эди: «Чаманда гуллар очилған эмиш… Бу гулшан унинг ўзиники эмиш… Ул ранго-ранг чечаклардан кўзини ололмас эмиш. Теваракка келган ёвдан хавф бор эмиш… Ханжарини ушлаб ёвға қарши чиқған эмиш… Ёв қочқан эмиш… Ёв орасида онаси ҳам бор, отаси ҳам кўринар эмиш… Қайтиб чаманга кирса бир сигир гулни босиб, янчиб ўтлаб юрған эмиш… Бу ҳолдан ўзини унуткан ва қўлидағи ханжари билан сигирга югирган эмиш… Сигир эмас — сариқ сочлик албасти эмиш… Дармонсизланған ва ханжари қўлидан тушкан эмиш… Дунёни қоронғулиқ босқан эмиш…» Чўчиб уйғонди ва ўз ёнида ухлаб ётқан Зайнабни кўрди. Ҳалиги босинқирашдан юраги гуп-гуп урар ва вужудини тер босқан эди. Секингина ўнг ёниға ағдарилиб ҳавли томонға қараб ётди. Унинг ағдарилиши билан Зайнабнинг кўзи оҳистағина очилиб яна ёпилди.\nВақт саҳарга яқин, теваракдаги хўрозлар кетма-кет қичқирар эдилар. Яқин орадағи обжувоз пойкўпининг зарби ерни силкитиб-силкитиб тўлқин берар эди. Нариги уйда ёниб ётқан шамъ нури дарича тирқишидан милт-милт кўзга илинур, аммо шип эткан товуш эшитилмас эди. Ул қайтиб ухлаёлмади. Кумушнинг кечаги қийналиши тўғрисида хаёлланиб кетди. Субҳ азони айтилиб, секин-секин тонг ёриб борди, маҳалла масжидидан ҳам азон товши келгач, ул таҳорат олмоқ учун қўзғалди.\nКумушнинг ёниға кириш қулай бўлсин, деб но-ништани Зайнабнинг уйида қилди. Ўзбек ойим тарафидан кириш учун рухсат берилган эди. Чойдан кейин дояча Кумуш ёнидан бир оз вақтға чиқиб турди. Тўрга Кумуш ётқизилған, унинг оёғ томонида Ўзбек ойим чақалоқни кўтариб ўлтурган эди. Отабек кирганда ўзининг синиқған юзи, ичкарига ботинқираған кўзи билан Кумуш илжайиб унга қаради. Отабек тутилинқираб, «муборак бўлсин!» деди. Кумуш жавоб ўрнига уялиб юзини кўрпага яширди. Ўзбек ойим:\n— Берганга қуллиқ бўлсин, ўлтур, — деди.\nОтабек Кумушнинг бош томониға ўлтурди. Ўзбек ойим фотиҳа ўқуди. Сўнгра чақалоқни Отабекка яқинлашдириб, — тойчоғимнинг кўрманасини чиқар, дадаси. — Отабек қизариб болаға қаради, Кумуш юзини яна кўрпага яшириб олди.\n— Ўзингиз тузикмисиз?\n— Қийналибсиз, деб эшитдим…\n— Туғмоқ ҳазилми сенга, — деди Ўзбек ойим.\nКумуш Отабекни ўзига имлади ва қулоғиға шивирлади: «сизнинг гуноҳингизга…»\n— Хўрак қилдингизми?\n— Кечадан бери ичига иссиғ киргани йўқ. Зайнабка айтай сутлик атала қилиб берсин, —деди.\n— Албатта! — деди Отабек ва онасиға бир тилла сўйинчи бергандан сўнг хотиржамълик билан уйдан чиқди.\nТушликдан кейин Отабек меҳмонхонада китоб мутолаа қилур, даҳлизда Ҳасанали узилган от асбобларини улаб тикар, Ҳожи масжидгами, бошқағами кеткан эди. Шу вақт ичкаридан Ойбодоқ чиқиб Отабек ёниға келди:\n— Бек, сиз уйга кириб чиқар эмишсиз, — деди.\nОтабек китобни белгулук қилиб ёпди:\n— Тинчлик… даррав киринг-чи!\nОтабек Ойбодоқ билан кетма-кет ичкарига кирди. Зайнаб ранги ўчкан ҳолда Кумушнинг уйидан чиқиб келар эди.\n— Нима гап? — деб ундан сўради Отабек.\n— Билмадим, — деди, — опам кўнгиллари айнаб қусяптилар…\nОтабек эшик ёниға келгандан сўнг уйдан бир неча хотин паранжи ёпиниб чиқдилар-да, ул уйга кирди. Ўзбек ойим жом ушлаған, Кумуш жомга ўқчиб қусар эди.\nКумуш жавоб бералмади.\n— Билмадим… боятдан бери тўхтовсиз қусяпти, — деди Ўзбек ойим. Қусиб чарчаған Кумуш ҳолсиз-ланиб бошини ёстиққа ташлади. Ўқчиб ёшланған кўзлари билан эрига қараб олди.\n— Ёқмайдирған хўрак бергансиз.\n— Ёқмайдирған ҳеч нарса егани йўқ, — деди онаси,— ўша аталадан бошқа хўрак қилмади.\nУндан ҳам ярим косагина ичди. Қолғани ана токчада…\nЎзбек ойимнинг гапи тугамасдан Кумуш яна жомга интилди. Отабек унинг бошини тутди.\n— Табиб айтдирайми?\n— Айтдир. Маним ҳам кўнглимга шу келиб турган эди.\nОтабек Кумушнинг қусуғи биткунча турди-да, сўнгра югуриб ташқариға чиқди. Ҳасанали ҳануз бояғи ишда эди.\n— Ота, сиз югуриб табибга боринг-чи!\nҲасанали ишини ташлади:\n— Келинингиз боядан бери қусар эмиш.\nҲасанали табибга югурди. Отабек қайтиб уйга кирди. Чақалоқни Зайнаб кўтарган, Кумуш ҳамон қус-моқда… Кумуш ҳолсизланиб ўзини ёстиққа олди. Қовоқ остлари кўкарган, ёниға келган Отабекка ҳам қарамоққа мажолсиз эди.\nОтабекнинг ҳамма бадани титраб кетди, шундоғ бўлса ҳам ўзини қаттиғ ушлади:\n— Қатиқ ичириб кўрдингизми? — деди онасиға.\n— Қатиқ буюринг!\nОйбодоқ қатиқ келтиргунча Кумуш яна жомга интилди. Бир-икки ўқчиб қусқандан кейин, Отабекнинг қўлидағи сув билан оғзини чайди ва пиёладаги қатиқдан бир-икки ҳўплаб, ўзини ёстиққа ташлади. Ҳарорати кучлик, юрак уриши фавқулодда тез эди. Отабек унинг манглайини қўли билан босиб ушлаган эди, бир оз тинчигандек бўлди. Ўзбек ойим бурчакда бола кўтариб ўлтурган Зайнабдан чақалоқни олиб, уни жомни тўкиб келишка буюрди. Отабекни манглайида турған қўли қизиб кетиб, иккинчи қўлини алмашдиришға мажбур бўлди. Манглайида совуқлиқ ҳис этиб Кумуш кўзини очди.\n— Кўнглингиз босилдими?\nКумуш жавоб ўрнида ёстиқдан қўзғалди. Жом йўқ эди. Отабек шошиб токчадағи хитойи норин товоқни олди. Кумуш қусди. Бу гал қусуқ бояғи қатиқ аралаш кўкимтил ва сарғимтил нарсалар эди. Оғзини чайғандан кейин Отабек қатиқни таклиф қилған эди, ичмади ва ўзини ёстиққа отди…\nТабиб келди хабарини эшитиб, Отабек жонланғандек бўлди. Уй эшигига жом кўтариб келган Зайнаб кейинига қайтди. Ўзбек ойим ҳам чақалоқни кўтариб уйдан чиқди. Отабек табибнинг ҳурматига туришни унутиб Кумушнинг манглайини босқанча ўлтурар эди. Табиб Отабекдан воқиъани сўраб билгандан сўнг Кумушнинг томирини кўриб лабини тишлаб қолди ва товоқдағи қусуқни ҳидлаб қаради:\n— Бу кун нима хўрак қилған экан?\n— Ўша таомдан бир оз қолғани бормикин?\n— Бор! — деди Отабек ва боя онаси кўрсаткан жойдан косани олиб табиб қўлиға берди.Табиб косадан бармоғиға бир оз элашдириб ялади ва даррав туфлаб ташлади.\n— Заҳар ичибти!\nОтабек сапчиб кетди, туси қўрқунч ҳолга кирган эди…\n— Бекор гап!\nТабиб Отабекнинг ҳозирги ҳолатидан даҳшатка келди…\n— Мен ҳозир дафъи учун дору юбораман, — деди ва қўзғалди. Отабек ҳам унинг билан биргалашиб ўрнидан турди:\n— Заҳарни ким беради?\nНима дейишка ҳам ҳайрон табиб:\n— Ман… ман… ўзингиз ўйлаб кўринг-чи… Ман даррав дору юборай, даррав ичиринг, тузикми? — деди.\n— Билдим, билдим! — деди бечора Отабек. — Зай-наб, Зайнаб, Зайнаб… Жалаб! Юборинг, юборинг, даррав юборинг!\nТабиб кетди, Отабек телбаларча югуриб Кумушнинг бошиға келди, юзини очиб манглайини босди ва ўпди… Кумуш кўзини очиб куч билан сўл қўлини эрининг елкасига ташлади… Қўлида чақалоқ билан Ўзбек ойим кирди.\n— Зайнабни чақир, Зайнабни!\nЎзбек ойим табиб сўзидан хабардор эди:\n— Зайнаб! Зайнаб!\nЗайнаб югуриб уйга кирди. Туси мурдадек оқарған эди. Отабек Кумушни қўйиб ердаги аталани олди:\n— Ич муни, ич жалаб!\nЗайнаб орқаға тисланди… Отабек косани унга отди… Зайнабнинг кийими атала билан беланди. Шунинг устига даҳлиздан Юсуфбек ҳожи кўринди.\n— Кет жалаб, кет! Талоқсан, талоқ!\n«Талоқ» сўзини эшиткан Кумушнинг кўзи ярқ этиб очилиб, яна юмилди… Ҳожи воқиъани табибдан эшиткан, шунинг учун ҳозирги фожиаъ саҳнасидан ажабланиб турмади.\n— Чиқ, Зайнаб, чиқ! — деди ул ҳам, — лаънат сендек хотинға!\nЗайнаб четланиб уйдан чиқди… Ҳожи Кумушнинг бошиға келиб ўлтурди. Отабек ва онаси оёғ устида эдилар, Кумушнинг кўзи юмиқ, сочлари юзи устида пари-шон эди. Ҳожи ўз қўли билан сочларни тузатиб Кумушнинг кўкимтил товланған юзини кўрди ва манглайини босди…\n— Ойим… Ойим!.. — деди ҳожи. Кумуш кўзини очиб бесаранжом унга назар ташлади ва таниб… қўзғалмоқчи бўлди.\n— Қўзғалманг, ойим… қўзғалманг!\nКумушнинг кўз ёшиси чаккасидан оқиб тушди… Ҳожи ҳам ўзини тўхтатолмай, Кумушнинг ёшини артиб, бошини силади:\n— Худо шифо берар, болам!\nКумуш жомга қўзғалди, Отабек келиб қўлтиқлади, ҳожи ҳам унинг бошини тутди… Бу гал қусуқ қонға айланган эди, бурнидан ҳам бир неча томчи қон оқди… Қусуб ётғач, кўзи ярқиллаб очилиб кетди ва теварагига бетоқат қаранди:\n— Ойи… дада… — сўнгра, — бегим, — деб ингранди… Эрининг юзини юзига қўйди, уялғансумон кўзини юмди…\nЭртаси кун дафн маросими бўлди. Жанозаға Тошканднинг ҳар бир маҳалласидан деярлик кишилар иштирок қилди. Фақат мақтуланинг энг яқинлариғина бу тантанага етиб келалмадилар.\nБечора она, бечора ота!..\nУчунчи кун улар ҳам келиб етдилар… Уларнинг ҳозирги ҳолини тасвир этиш мумкинми?!\nЕттинчи кун хатми қуръон қилиниб халқға ош берилди ва шу муносабат билан чақалоққа «Ёдгорбек» деб исм қўйилди.\nКумушнинг яқинлариғина эмас, балки фожиъадан хабардор бўлған шаҳарнинг катта-кичиги Зайнабка бериладирган жазони эрта-кеч кутмакда эдилар. Бироқ фожиъанинг ўнинчи кунларида Зайнабнинг жинни бўлиб, очиқ кўйи кўчада юрган хабари ва оғаси томонидан ушланиб кишанга солинған можароси эшитилди. Зайнабнинг жунуни қозилар ва табиблар тарафидан ҳам тасдиқ этилгач, унинг устидаги жазо кўтарилди. Дарҳақиқат, ақлдан озиб кўчаларда очиқ кезиш ва кишанга тушишнинг ўзи ҳам Зайнаб учун кичкина жазо ҳисобланмас эди.\nФожиъанинг йигирманчи кунида яна хатми қуръон қилиниб, бутун юртка ош берилгандан сўнг, бечора болу паридан айрилғанлар Марғилонға қайтиш ҳаракатига тушдилар. Ёдгорбек ҳам Офтоб ойимнинг қучоғида кетмакчи, унинг олиб кетилишига қарши ҳеч ким йўқ эди.\nЭнг кейинги видўлашиш куни етди. Отабек, қутидор ва Офтоб ойим (…) қабристонининг икки туп қуриған чинор ёғочи орасиға турғузилған янги хиштин сағана қаршисида тўхтадилар.\nСағананинг ўнг бошидағи тошдан ўйиб ясалған лавҳа кўзга чақилиб турар эди:\nЛа илаҳа илла-оллоҳу Муҳаммаду-расул-уллоҳ\nҲазиҳил маркадул мунавварату лил мазлуматил\nКумушбиби бинти Мирзакарим Марғиноний, тарихи таваллуди 1248.\nВафоти 1269-йил ҳижрий, жумод-ул-аввал.\nБу лавҳа бир дилпорадан ҳусн санамига ёдгордир.\nБунда мадфун кундаш балосининг намоён бир қурбонидир.\nАё чарх, этдинг ортуқ жабр бунёд,\nКўзим ёшлиғ, тилимда қолди фарёд.\nҲаётим лолазоридин аюрдинг,\nЁқиб жоним, кулим кўкка совурдинг.\nБечора она чидалмади, қабрни қучоғлаб уввос тортди. Отабек ҳам қабр ёниға тиз чўкиб, кўз ёшиси билан тупроқни лой қила берди… Қутидор лавҳа қаршисида эди. Лавҳани ўқуб чиқгандан кейин ул ҳам пиқ-пиқ йиғлаб юборди. Ярим соат чамаси шул ҳолда қолдилар.\nҚуръон ўқушға ҳеч кимда мажол йўқ эди.\nҚаршидағи бинога Юсуфбек ҳожи тарафидан қўйилған қори буларнинг ҳолига тушунди.\nСекин-секин қорихонадан чиқиб келди ва нарида ўлтуриб қуръон ўқуди. Офтоб ойимнинг ноласи босилса ҳам, лекин кўз ёшиси тийилмади. Бир улгина эмас, ановлар ҳам шу ҳолда эдилар. Фотиҳа тортилғандан сўнг қутидор ва Офтоб ойим қориға пул бердилар. Қори кеткандан кейин ҳар қайсилари ўзларини босиб алоҳида-алоҳида қуръон ўқуб бағишладилар, сўнгра оҳиста-оҳиста йўл олиб қабр билан видўлашдилар. Гўё Кумуш «мендан рози бўлинг!..» деб онасиға хитоб қилар, Офтоб ойим орқасиға қарай-қарай йиғлаб келар эди…\nОтабек уларни уйга қўйиб, қабр ёниға келди ва туни билан шунда қолди. Эрта билан Ҳасанали аравани қўшиб тайёрлаған, майда-чуйда аравага ташилар эди. Энг кейинда Офтоб ойим Кумушнинг кийимлари билан Ёдгорбекни кўтариб чиқди, кейинроқ Юсуфбек ҳожи билан қутидор кўриндилар. Қутидор видолашиб аравага чиқғанда кўча тарафдан Отабек кела берди, келиб отнинг жиловини ушлади ва от устига минган Ҳасаналига — «тушинг отдан!» деди.\nҲасанали отдан тушди. Отабек ирғиб отқа минди ва қутидордан сўради:\n— Отни ҳайдайми?\nҚутидор билан ҳожи тушунишолмай бир-бирларига қарашдилар. Йўлакда турган Ўзбек ойим дарбозадан мўралаб қўйди. Қутидор индамагани учун Отабек ўзича отни ҳайдаб юборди.\nМарғилонға жўнайдирған Ҳасанали гангиб кўча-нинг ўртасидан ҳожиға қаради. Ҳожи йўлакдаги ойимға ер остидан кўз қирини ташлади… Отабек ортиға қарамасдан аравани ҳайдар эди…\nДеразангдан боқасан сирли, титроқ солиб кундуз жонига. Сочларингни ёзасан — тунни киргизасан аста хонангга. Бирданига барча дарахтлар қовжиратиб тўкади баргин, ухлаб қолар ...\nАдабиётFebruary 21 2019, 08:02\nБўтакўз (бешинчи боб)\nҚуёш кун сайин қиздираётган эди. Сорокин тез-тез қатнайдиган бўлиб қолди. Суръатни ошириш зарур эди. Вақт қисталанг, тупроқ эса тобора қуриб боряпти. Биз яна беш кунча ер ...\nАдабиётApril 27 2019, 01:04\nМeҳробдан чаён-ўпка ва ҳазил\nИстиқболнинг ширин хаёллариға кўмилган ҳолда махдум аср намози учун таҳорат олар эди. Таҳоратда тартибни риоя қилиш шуннат, аммо махдум тарки суннат қилмоқда. Ҳатто ...\nАдабиётOctober 22 2018, 02:10\nТолибонлар қизлар мактабини ёқиб юборди\nДунёAugust 22 2019, 05:08\nЎзбекистон Россиядан автомобиллар импорт қилиш бўйича етакчига айланди\nИқтисодAugust 22 2019, 04:08\nЎзбекистон 205,7 миллион долларлик енгил автомобиллар импорт қилди\nБизнесAugust 21 2019, 04:08\nЭртадан бошлаб пластик картага нақд долларни сотиб олиш мумкин\nБиржаAugust 21 2019, 03:08\nТашқи меҳнат миграцияси агентлигининг аввалги раҳбарлари 20 миллион доллар пора олган\nЖиноятAugust 21 2019, 12:08


“16 ноябр – Халқаро бағрикенглик куни” муносабати билан амалий анжуман бўлиб ўтди\n17:49 / 16.11.2016 4060\n2016 йил “16 ноябр – Халқаро бағрикенглик куни” муносабати билан “Конфессиялараро мулоқот ва диний бағрикенглик – жамият барқарорлиги гарови” мавзусида илмий-амалий анжуман бўлиб ўтди.\nИлмий-амалий анжуманда Ўзбекистонда фаолият олиб бораётган турли диний конфессия раҳбарлари ҳамда дипломатик корпус вакиллари иштирок этдилар.\nТадбирда сўзга чиққанлар томонидан Ўзбекистонда дин соҳасининг турли жиҳатлари кенг ёритилди. Жумладан, ҳар йили республика Ҳукумати кўмаги остида ўзбекистонликлар муқаддас қадамжоларни зиёрат қилиш имконига эга бўлмоқдалар. Юртимиз мусулмонлари Макка ва Мадина шаҳарларига Ҳаж ва Умра ибодатларини адо қилиш, христианлар Россия, Греция, яҳудийлар Исроилга бориб зиёрат қилиш бахтига муяссар бўлмоқдалар.\nБулардан ташқари, тадбирда дин соҳасида амалга оширилаётган ислоҳотларнинг бошқа жиҳатлари, шулар қаторида диний таълим, тарихий обидалар, масжид, мадраса ва ноисломий диний конфессия ибодатхоналарининг қайта тикланиши ҳамда бошқалар ҳам кенг ёритилди.\nТадбир доирасида мустақиллик йилларида чоп этилган диний-маърифий мазмундаги адабиётлар, қўлланма ва дарсликлар кўргазмаси ташкил қилинди.


Коронавирусга қарши курашга жалб қилинган ходимларга тўловлар тўланиши тўғрисида маълумот берилди\n14:59 / 25.07.2020\nКоронавирусга қарши кураш тадбирлари учун жалб қилинган ходимларга тўловлар тўланиши тўғрисида маълумотнома очиқланди.\nМолия вазирлиги хабарига кўра, Инқирозга қарши курашиш жамғармасидан Санитария-эпидемиологик осойишталик агентлиги ва унинг ҳудудий марказларига коронавируснинг янги тури кириб келиши ва тарқалишининг олдини олишга қаратилган тадбирларга жами 1,1 трлн сўм маблағ ажратиб берилди.\nКоронавирус тарқалишининг олдини олишга қаратилган тадбирларга жалб этилган тиббиёт, санитария-эпидемиологик ва бошқа ходимларнинг 97 372 нафарига 336,3 млрд. сўм қўшимча рағбатлантириш тўловлари тўланди.\nҚайд этилишича, ойлик лавозим маошига 6 фоиз миқдорида ҳар кунлик қўшимча тўловлари жами 77 294 нафар ходимга 122,7 млрд. сўм, шундан 20 739 нафар врачга – 48,4 млрд. сўм, 35 162 нафар ўрта тиббиёт ходимга – 48,4 млрд. сўм, 9 769 нафар кичик тиббиёт ходимга – 11,0 млрд. сўм ва 11 624 нафар бошқа ходимларга – 13,6 млрд. сўм тўланди.\n14 кунлик фаолият даври учун махсус қўшимча рағбатлантириш тўловлари бўйича жами 8 607 нафар ходимга 193,6 млрд. сўм, шундан, 2 650 нафар врачга (ҳар бирига 25 млн. сўмдан) – 95,1 млрд. сўм, 3 218 нафар ўрта тиббиёт ходимга – 68,3 млрд. сўм, 1 539 нафар кичик тиббиёт ходимга – 21,8 млрд. сўм ва 1 200 нафар бошқа ходимларга – 8,4 млрд. сўм тўлангани айтилади.\nСанитария-эпидемиологик осойишталик агентлиги ва унинг ҳудудий марказлари ходимларининг лавозим маошига меҳнатнинг соғлиқ учун хавфлилиги ва оғир шароитлари учун белгиланадиган қўшимча тўловлар миқдорини тегишинча 15 фоиздан 50 фоизга ҳамда 40 фоиздан 75 фоизга ошириш ҳамда меҳнатига ҳақ тўлаш разрядлари бўйича тариф коэффициентини 5 фоизга ошириш ҳисобига 11 471 нафар ходимга 19,9 млрд. сўм тўлаб берилди.\nИнновацион соғлиқни сақлаш миллий палатаси Соғлиқни сақлаш вазирлиги тизимига ўтказилади\n16:16 / 05.05.2021\nБепул тиббий ёрдам олиш ҳуқуқини берувчи ордер бериш тизими ўзгаради


Орзулари ойдин аёллар 26 August 2017 17:33 102\nБугун аёлларимиз ўз атрофидаги жараёнларга бефарқ эмас, шу боис ташаббуслари билан юрт тараққиётига муносиб ҳисса қўшишмоқда.\nO‘zLiDeP Қўрғонтепа туман Кенгаши томонидан “Лаззат” масъулияти чекланган жамиятида ўтган давра суҳбатида “Чимён кумуш толаси” масъулияти чекланган жамияти раҳбари Р. Обохунова туманнинг чекка ҳудуди бўлмиш Чимён қишлоқ фуқаролар йиғинида хотин-қизларнинг сиёсий саводхонлигини ошириш юзасидан учрашув, спорт мусобақалари ўтказишни таклиф этган бўлса, “Маҳлиё диагностика” хусусий корхонаси раҳбари\nМ. Булишова эса партиянинг фаол аёллари билан ҳамкорликда тиббий ёрдамга муҳтож оилаларга бепул тиббий кўриклар ташкил этиш зарурлигини билдирди. Шунингдек, “Янги ер ифтихори” фермер хўжалигида ташкил этилган бошланғич партия ташкилоти раиси К. Норбўтаева тадбиркорликка оид ўқув-семинарларни вақти-вақти билан ўтказиб туриш лозимлиги, бу хотин-қизларнинг ҳуқуқий-иқтисодий билимлари ошишида муҳимлиги тўғрисида гапирди.\nТадбир сўнгида билдирилган таклифлар юзасидан тегишли қарорлар белгилаб олинди.\nO‘zLiDeP Андижон вилоят Кенгаши аёллар масалалари


17:53 12.01.2016 (Янгиланган 17:59 12.01.2016)\nЎзбекистон Республикаси Божхона Қўмитаси ходимлари томонидан 2015 йилда мамлакатга олиб кирилиши мумкин бўлган 50 мингга яқин экстремистик мазмундаги материаллар тортиб олинди.\nТОШКЕНТ, 12 янв — Sputnik. 2015 йилда Ўзбекистон ҳудудига ноқонуний йўл билан олиб кирилаётган экстремистик ва ақидапарастлик, миссионерлик, диний мазмундаги материаллар тортиб олиниб, йўқ қилинди, хабар қилади Ўзбекистон Республикаси давлат божхонаси матбуот-хизмати.\nЎзбекистон Республикаси Божхона Қўмитаси ходимлари маълумотларига қараганда, информацион технологиялар жадал ривожланиб бораётган бир пайтда уяли алоқа воситалари, ноутбук ва электрон ташувчилар ёрдамида экстремистик ва ақидапарастлик, диний мазмундаги адабиёт, фото- ва видео-материалларни мамлакат ҳудудига олиб кириш ҳолатлари ортиб бормоқда.\n"Ҳуқуқни муҳофаза қилиш ходимлари томонидан Ўзбекистонда 2015 йилда 50 мингга яқин турли экстремистик ва ақидапарастлик, миссионерлик, диний мазмундаги материаллар тортиб олинди ва йўқ қилинди", — дейилади хабарда.\nЖумладан, декабр ойи охирларида жиноий ишлар бўйича Тошкент шаҳар суди “Ҳизб ут-Таҳрир” экстремистик оқими тарғиботи билан шуғулланган мамлакат фуқароси Элёр Баратовни олти йилга қамоқ жазосига маҳкум қилди.\nЖиноятчи Тошкентдан Бакуга учиб кетмоқчи бўлган бир пайтда ҳибсга олинган.\nБожхона назоратидан ўтаётган пайтда Баратовнинг ноутбуки ва уяли алоқа воситаларида “Ҳизб ут-Таҳрир” диний экстремистик оқими томонидан тайёрланган видеоматериаллар ва 1000га яқин диний мазмундаги аудиофайллар аниқланган.\nНоябр ойида Латиф Тошболтаев ва Соҳибулло Раҳматуллаевлар диний экстремистик мазмундаги адабиётларни Ўзбекистон ҳудудига олиб киришга ва тарқатишга ҳаракат қилганликлари учун жиноий ишлар бўйича Фарғона вилоят суди томонидан уч йилга озодликдан маҳрум қилинди.\nФарғона аэропортида божхона ходимлари томонидан ўтказилган назорат давомида уларда “Ўзбекистон ислом ҳаракати” террорчилик уюшмаси ва “Жиҳодчилар” экстремистик оқими раҳбарлари чиқишлари акс этган флеш-карта ҳамда уяли алоқа воситалари борлиги аниқланган. Тошболтаев Красноярскдан, Раҳматуллаев эса Москвадан мамлакат ҳудудига кириб келаётган бўлган.


Сурхондарёда 57 миллиардлик лойиҳанинг “миси чиқяпти”\nБойсун туманида аҳолини ичимлик суви билан таъминлашга лойиҳа амалга ошганидан кўпчилик хурсанд бўлганди. Аммо, афсуски, бу кўтаринки кайфият узоққа чўзилмаганга ўхшайди. Ҳа, етдим деганда йиқилиш ёмон бўларкан. Айни пайтда янги “Хўжамайхона- Бойсун” сув тармоғи фойдаланувчилари ана шундай ҳолга тушишган. Улар…\nPosted on Sentabr 30, 2020 Diyor24\nЖАМИЯТ ҚИЗИҚАРЛИ МУЛОҲАЗА ЎЗБЕКИСТОН\nБугун Сурхондарё вилояти ҳокими Тўра Боболов вилоят кўп тармоқли тиббиёт марказида коронавирусдан даволанаётган беморлар ҳолидан хабар олди. Унга Термиз шаҳар ҳокими Исроил Худойбердиев ҳамроҳлик қилди. Тўра Боболов муассасада беморларга кўрсатилаётган тиббий хизмат, тиббий таъминот, куз-қиш мавсумга тайёргарлик ҳолатлари билан танишди….\nУзундаги даҳшатли қотиллик сабаби …\nИнсон жаҳолатга юз бурганда у ҳар қандай разилликларга қўл уриши мумкин. Яқинда, Узун туманида содир бўлган ҳодиса, у ҳақда эшитган киши борки ҳаммасини қайғуга ботирди, кимнингдир дилида тавба, бошқасида ғазаб ва нафрат уйғотди. Гап шундаки, туманнинг “Эркинлик” маҳалласи “Бахористон” кўчасида…\nДепартаментнинг Бандихон туман бўлими томонидан олинган тезкор маълумотларга асосан, Қумқўрғон тумани “Оқсой” маҳалласида тезкор тадбир ўтказилди. Мазкур жараёнда фуқаро Т.П. қонунга хилоф равишда чет эл валютаси савдоси билан шуғулланиб, харидорга 3100 АҚШ долларини 32085,0 минг сўмга сотган вақтида ушланди. Ундан…\nPosted on Sentabr 26, 2020 Diyor24\nМанбамизга кўра, яқинда Департаментнинг Жарқўрғон туман бўлимига фуқаролардан мурожаат келиб тушади. Унда юртдошларимиз АТ “Халқ банки” туман филиали фаолиятига доир муаммоларни баён этишган экан. Шунга асосан ўтказилган терговга қадар текширувда, чиндан ҳам АТ “Халқ банки” Жарқўрғон филиали бошқарувчиси М.М. банкнинг…\nДУНЁ ЖАМИЯТ ҚИЗИҚАРЛИ МУЛОҲАЗА РЕКЛАМА ЎЗБЕКИСТОН\n“Ўзагросуғурта” акциядорлик жамияти Кузатув Кенгашининг 2020 йил 18 мартдаги 4-сонли баённомаси ижроси юзасидан, “Ўзагросуғурта” акциядорлик жамияти Сурхондарё вилоят филиали тизимидаги Бойсун, Денов, Жарқўрғон, Қумқўрғон, Музработ, Олтинсой, Сариосиё, Термиз, Шеробод, Шўрчи туманлари ва Термиз шаҳар бўлинмаларини тугатиб, суғурта марказга айлантириш ва…


23:04 / 12.10.2016\n"Атамбаев бугун, 12 октябрда Грузияга расмий ташриф билан келди. Мамлакат раҳбари ташриф вақтида Грузия президенти Георгий Маргвелашвили билан музокаралар ўтказади", дейилди хабарда.\nАтамбаев матбуот хизматининг маълум қилишича, икки давлат етакчилари учрашувда икки томонлама муносабатларни кенгайтириш, савдо-иқтисодий, инвестицион ва гуманитар соҳаларда ҳамкорликни оширишни муҳокама қилишади. Шунингдек, икки томонлама ҳужжатларни имзолаш режалаштирилган.\nГрузия президентининг ташқи алоқалар бўйича маслаҳатчиси Тенгиз Пхаладзе Атамбаевнинг Грузияга ташрифи икки томонлама муносабатларни чуқурлаштириш ва минтақавий ҳамкорлик нуқтаи назаридан алоҳида аҳамиятга эга эканлигини айтган.\nАввалроқ Атамбаев 12-13 октябрда Грузияга, сўнгра 13-14 октябрда Арманистонга амалий ташриф билан келиши маълум қилинганди. Атамбаев Арманистонда Коллектив хавфсизлик шартномаси ташкилоти Коллектив хавфсизлик кенгашининг навбатдаги сессиясида иштирок этади.\nГрузия Қирғизистон Алмазбек Атамбаев


Бразилия собиқ президенти амалдаги президент маъмуриятини бошқаради – Газета.uz\nИнасиу Лула да Силва Дилма Роуссефф маъмуриятига бошчилик қилади.\n17 март 2016, 20:35 Жаҳон\nРИА Новости — Бразилиянинг амалдаги президенти Дилма Роуссеффнинг сиёсий «чўқинтирган отаси» ҳисобланадиган собиқ президент Инасиу Лула да Силва унинг маъмуриятини бошқарадиган бўлди, дея хабар бермоқда Рейтер агентлиги.\nШундай қилиб да Силва Petrobras нефть компанияси билан боғлиқ порахўрлик иши бўйича суд таъқибидан чекланган иммунитетга эга бўлди. Ҳукумат аъзоларига қарши очилган ишларни фақатгина мамлакат олий суди кўради.\nСобиқ президентни янги лавозимга тайинлаш тўғрисидаги қарор мухолифатнинг кескин норозилигини келтириб чиқарди, Роуссефф эса мамлакатнинг собиқ раҳбарини терговдан ҳимоя қилишга ҳаракат қилаётганликда айланмоқда. Бунга жавобан президент «Луланинг ҳукуматда экани уни мустаҳкамлашини» айтиб ўтди, хабар қилди Франс Пресс.\nМарт ойи аввалида Бразилия федерал полицияси Petrobrasдаги порахўрлик иши тергови доирасида собиқ президент уйида тинтув ўтказган эди. Да Силванинг ўзи сўроқ учун қўлга олинган, орадан уч соат ўтиб қўйиб юборилганди. Полиция маълумотларига кўра, мавжуд далиллар Луланинг сайловолди кампанияси ва унинг сиёсий партияси харажатларини молиялаштиришда жиноий йўл билан топилган даромадлардан ҳам фойдаланилган. Амалдаги президент Роуссефф ҳам айни шу партиядан сайланган.


Абдулла Қурбонов… Энди у кўрмайди, юзи ҳам хунук, аммо севгилиси ҳамон ёнида! - Zamin.uz\nАбдулла Қурбонов холасининг қўшниси бўлган Наргиз билан анча йиллар олдин танишган. У пайтлари Абдулла Қурбонов Озарбайжоннинг Қорапиримли қишлоғида яшарди. Кейинчалик уларнинг қишлоғи ишғол қилингандан сўнг, Тартар туманига оиласи билан кўчиб ўтишган. Абдулла олдинлари мусиқа таҳсилини олган бўлса-да, аммо кейинчалик компьютер муҳандиси бўлишга қарор қилади. Ёлғиз фарзанд бўлган Абдулла ҳарбий хизматдан қайтган кезда, холасининг қўшниси бўлган Наргиз билан танишиб қолади. Ана шундан сўнг уларнинг ўртасида достонларга мавзу бўлгудек чин муҳаббат куртак очди. Уларнинг муҳаббати 9 йил давом этди.\nБир куни у билан бахтсиз тасодиф юз берди. Тоғли тумандаги портлашда жабр кўрган Абдулла 10 кундан сўнг кўзларини шифохонада очди.\n“Ўзимга келганимда ҳамма ёқ қоп-қоронғи эди. Шифохонада эканимни айтишди. Бош суягим қаттиқ лат еган ва юзим йиртилиб кетган экан. Жарроҳлик амалиётларидан сўнг юзимнинг бир қисмини қайта тиклашди. Аммо кўзларим энди кўрмасди…”\nШифохонадан чиққанидан сўнг Абдулла ўзини Наргиздан олиб қочиб юрди. У “Кўзи кўрмайдиган ва бадбашара бўлиб қолганим учун мендан кўнгли совиб қолса керак”, деб ўйлаганди. Аммо ҳеч нарса у ўйлагандек бўлиб чиқмади. Наргиз ундан воз кечмади. Хозирда 28 ёшли жуфтликнинг 6 яшар ўғли ва 5 яшар қизи бор.\n“Болаларимни ҳаётда кўролмасам-да, тушларимда кўраман. Уйғонган заҳоти Наргиздан сўрайман. Уларнинг кўриниши худди мен тушимда кўргандек бўлиб чиқади”.\nАбдулла Қурбонов гарчи кўзлари кўрмаса-да, мусиқани маромига етказиб чала олади. Ҳатто баъзан ёнида кимдир бўлса, машина ҳам ҳайдай олади.\n“Ёнимда Наргиз бор экан, ҳеч қандай қийинчиликлар мени синдиролмайди…”, дейди у.\nАбдулла ва Наргизнинг севгиси айни пайтда ўлдим-куйдим деб, севгини ўйинчоқ қилиб юрган ёшларга ўрнак бўлса қанийди!\n21-05-2018, 18:57, Жамият\nСамарқандда энг йирик валютафурушлардан бири сўйиб кетилди...\n9-11-2017, 16:00, Жамият\n7-11-2016, 12:33, Жамият\n5-11-2016, 23:59, Жамият


Фитратига ҳурлик ва озодлик ёзилган халқ - Hidoyat.uz\nАсосий саҳифа Мақолалар Фитратига ҳурлик ва озодлик ёзилган халқ\nКавказ тоғларининг шимоли-шарқида, Каспий денгизи бўйида жойлашган Доғистон республикаси аҳолиси бизнинг муҳташам пойтахтимиз аҳолисидан уч-тўрт нафар кам ёки уч-тўрт нафар кўп – 3 063 885 (2018 й.) киши.\nТоғнинг тепасидаги ва тоғ этакларидаги мўъжазгина маконда яшайдиган, нари борса бир шаҳар аҳолиси миқдорида аҳолиси бўлган, боз устига республика ҳудудида ўша аҳолининг 700 мингигина доимий яшайдиган юртни бутун дунё танийди.\nУларни машҳур қилган нарса нима эканини ҳамма билади: ҳурлик ва озодлик учун кураш.\nДоғистон халқи рус босқинчиларига қарши уч юз йил (1577-1877 йиллар) курашди. “Шайх Шамил” деган тўпламда ўқиган эдим. Доғистонга Россия тарафидан хавф-хатар туғилгач, Эрон подшоҳи Нодиршоҳ элчи юбориб, агар Доғистон Эроннинг таркибига кирса, уни руслардан ҳимоя қилишни ваъда қилган экан. Доғистонликлар “Биз мустақил юртмиз, ҳеч қачон, ҳеч кимга бўйсунмаймиз”, деб жавоб юборибди. Тоғнинг тепасидаги бир кунжакда яшайдиган кичкинагина миллатдан бундай терс жавобни эшитиш Нодиршоҳнинг нафсониятига тегибди ва дарҳол қўшин тўплаб Доғистонни босиб олмоқчи бўлиб йўлга чиқибди. Келиб юртни олти ой қамал қилибди, аскарлари кўп талофат кўрибди. Қараса, улар ҳеч ҳам таслим бўладиганга ўхшамайди. Наилож ортига қайтибди ва йўлда кетаётиб: “Эси оққан подшоҳ Доғистонга ҳужум қилади”, дебди. Унинг шу ибораси эронликлар орасида матал бўлиб кетибди.\nЯна ўша китобда “Доғистонликлар қўшнилари чеченлардан ювошроқ кўринса-да, уларнинг жиғига теккан одамнинг таъзирини бермай қўймайди”, деб ёзилган эди.\nДоғистонликлар жуда ҳам диндор халқ. Республика аҳолисининг 96 фоизи Ислом динига эътиқод қилади. Шаҳару қишлоқларнинг ҳар бир қадамида масжид.\nШунингдек, Доғистон Россия Федерациясидаги энг кўп миллатли республика ҳисобланади. Ҳатто Википедияда Доғистоннинг давлат тилига рус, қумиқ, озарбойжон, авар, даргин, лак, лезгин, нўғай, рутул, табасаран, тат, цахур тиллари келтирган.\nДоғистон халқини машҳур қилган фазилат – уларнинг озодлик учун кураши эканини айтдик. Бу халқнинг яна бир хислати бор: улар жуда иқтидорли халқлардан бири саналади. Масалан, машҳур шоир Расул Ҳамзатовни юртимизда танимайдиган одам йўқ ва кўпчилигимиз у асарларини доғистон тилида ёзган деб юрамиз. Аммо “доғистон тили” деган тил йўқ, “доғистон халқлари тили” деган атама бор. У жуда ҳам кўп тилдан иборат. Марҳум шоиримиз Эркин Воҳидов бир мақоласида “Мен Расул Ҳамзатовнинг авар тилида гаплашганини эшитиб, шу тилда бу қадар гўзал асарларни қандай ёзиш мумкин? деб ҳайрон бўлган эдим”, деб ёзган эди. Улуғ шоирнинг ана шу биргина гапи бизга иккита масалани аниқлаб беради: доғистонликлар жуда ҳам талантли халқ; Расул Ҳамзатов авар шоири.\nРасул Ҳамзатов ёшлик йилларида шўро мафкурасининг таъсирига тушиб Имом Шомилни танқид қилиб бир шеър ёзади. Ўша шеърни ўқиган Кавказ мусулмонлари борки, ёш шоирнинг бу қилмишидан жуда қаттиқ ранжийди. Бу ҳодиса унинг кўзини очади, Имом Шомил шахсиятини пухта ўрганиш учун кўплаб манбаларни титкилаб кўради, одамлар билан у ҳақда суҳбатлар қуради ва ана шу изланишлари натижасида унинг имони мустаҳкамланиб, динимиз буюрган амалларга майли кучайиб боради. Ниҳоят ҳақпарвар шоир “Менинг Доғистоним” тўпламига “Шомил поэмаси” асарини ҳам киритади.\nАна шу ҳодиса адабиёт мухлисларини Расул Ҳамзатов шахсига, унинг имон-эътиқоди қандай бўлганига қизиқтириб қўяди.\nҚуйида ана шу қизиқишларга жавоб бўлишга арзийдиган бир суҳбатни эълон қилишини лозим топдик. Буюк шоирнинг севимли қизи, зукко олима билан қурилган суҳбат, шоядки, сиз азизларни бефарқ қолдирмаса, деган умиддамиз.\nРасул Ҳамзатов оиласи ва Ислом\nМоскванинг қоқ марказидаги мўъжазгина ҳовли. Салқин даҳлиздан ўтиб озода ва кенг зинадан кўтарилдим. Одмигина куйлак кийиб, бошига рўмол ташлаб олган аёл эшикни очиб мени кутиб олди. Камин ўрнатилган шинам меҳмонхона – гилам солинган, асл идишлар жамланмаси, оилавий суратлар. Уларда машҳур шоир Расул Ҳамзатов.\nУнинг оиласида уч қиз – Зарема ва Фатимат Москвада яшайди. Кенжаси Салиҳат –Махачқалада, Доғистон амалий санъат музейи директори вазифасида ишлайди. Шоирнинг учта набираси бор: Шаҳри бугунги кунда нуфузли журналлардан бирининг бош муҳаррири, Мадина – ҳуқуқшунос, Таус – фоторассом, кичиги – Аминат – руҳиятшуносликдан таҳсил олмоқда.\nДоғистонлик Расул Ҳамзатов қандай одам бўлган, у мусулмонмиди? У қандай яшаган, шўро Доғистонига ишончи қандай эди? Отасининг исломга, муҳаббатга, шеъриятга бўлган муносабати, оилавий ҳаёти ва имон-эътиқоди ҳақида шоирнинг тўнғич қизи, санъатшунос, Россия рассомлар академияси мухбир-аъзоси Фатимат Ҳамзатова сўзлаб беради.\n– Ажойиб оиламиз бор эди, – дея хотирлайди Фатимат. – Иссиққина, шинамгина уйимиз бор эди, ҳар доим отамнинг кўплаб меҳмонлари бўларди. Доғистонликларга хос бўлган меҳмондўстлик анъанаси бизнинг уйимизда ёрқин ифодасини топган эди. Бобомиз Ҳамзат Цадас ҳақида сўзлаб берган тоғам бир қўлёзма топиб олганини гапириб берганди. Унда: “Бугун уйимизда 24 одам меҳмон бўлди. Фақат улардан учтасининг отини биламан”, деб ёзилган экан унда. Менимча, ана шу хислат оиламизнинг одатий ҳаёти бўлиб, олдин отамизга, кейин бизга ўтган бўлса керак. Отам депутат эди. Халқ шоирлари, артистлар у вақтларда ўзига хос ҳаёт кечирарди: уйимизга мутлақо нотаниш одамлар келиб, муаммоларини айтиб, отамдан уларни бартараф этишга ёрдам этишини илтимос қилар эди. Шу боисдан отам ва онам бизга кундалик ишларимизни тайинлаб қўйиш билан кифояланар ва биз билан кўпроқ шуғулланишга вақт топа олмас эдилар. Ҳарҳолда, зерикарли маърузаларни ёки махсус тарбиявий тадбирлар бўлганини эслай олмайман. Қанча вақт ўтишидан қатъи назар ота-онанингиз сизга қандай ёрдам бергани жуда ҳам муҳим. Одатда, она ҳар доим болалар билан машғул бўлади, ота эса камроқ. Бироқ ота айтган сўзнинг аҳамияти жуда ҳам баланд бўлади ва бутун умр хотирангизда сақланиб қолади.\n– Отангизнинг инсоний сифатлари ҳақида муфассал сўзлаб берсангиз\n– Унинг қалби муҳаббатга, ҳаётга ва инсонларга бўлган севгига лиммо-лим эди. У яна ҳайратланарли даражада серҳаракат инсон эди. Аллоҳ таоло бундай ҳароратни ҳаммага ҳам беравермаса керак деб ўйлайман. Атрофдагиларнинг ҳаммаси буни сезишар ва ҳис қилишар эди. Бу – Яратувчи сизга берган ҳаётга ризолик ва сизнинг шукр келтиришингиз эди.\nАгар отамга кимдир фириб берса, албатта, у бундан ранжир эди, ботинида қаршилик туйғуси жўш уриб турса-да, уни асло сездирмас эди. Бир сафар унинг ўзига ёмонлик қилиб юрган кишига меҳрибончилик кўрсатаётганига гувоҳ бўлиб қолдик. Биз бундан ажабланиб: “Нега ундай қиляпсиз? Ахир ундан онамиз жуда ҳам хафа бўлган эди!” дедик. У: “Мен ёзишни истайман, сўкишишни эмас. Инсон бирорта гўзал нарса ёзмоқчи бўлса, ёмонликлардан узоқ бўлмоғи керак”, деб жавоб берди. Мен ота-онамнинг сира ҳам ёмон одамларни ўзларича муҳокама қилиб ўтирганини эшитмаганман. Улар ёмон ниятли одамларни учратмагани, улардан ёмонликлар кўрмагани учун эмас, улар ҳар доим инсонларнинг яхши тарафларини кўришга интилар ва уларнинг ютуқларидан севинар эдилар. Ҳаётни фожеа деб биладиган одамлар ҳам бор. Ана шундай кишилар яшашни истамайди. Отам ҳам шу фожеани бошидан ўтказди, сиқилди, азият чекди, аммо у ҳаётий юксалишнинг ижобий жиҳатларини нозик ҳис қиларди, унинг қалбида инсонни илгари бошлайдиган қандайдир энергия манбаи бор эди.\nОтамнинг мутойибани яхши кўриши характерининг яна бир жиҳатини очиб беради. Унинг ҳазиллари тиғли эмас, кишининг жаҳлини чиқармас, аксинча, инсоннинг чарчоғини чиқарар эди. У ҳазил қилганда кишининг ғаму қайғулари чекинар эди. Мутойибанинг ана шу хусусияти – инсон табиатидаги эзгуликка мойилликнинг инкишофидир.\n– Айтинг-чи, сизнинг фикрингизча, отангиз ўз тақдирини олдиндан кўра билганмиди?\n– У бир неча бор Аллоҳ таоло ато этган иқтидорни, ҳаётга муҳаббатни, ҳис этиш ва тажриба қобилиятини ишга солиш лаёқатини бергани учун шукрлар қилишини айтган эди. Эҳтимол, унинг тақдирининг бир қисми – ҳаётга ва аёлга бўлган муҳаббат бўлгандир.\nШайтон ҳийлаларидан бири - инсонлар қалбидан муҳаббатни юлиб олишдир: инсонлар бир-бирининг дардини англамай қўяди, ўзаро ҳурмат-эътибор туйғулари барҳам топади, туғишганлар орасидан меҳр-оқибат кўтарилади, кейин эса  ота-она ва фарзандлар, эр-хотин ўртасида. Янада аниқроғи, инсонларни бир-бирига боғлаб турадиган руҳий яқинлик йўқолади. Муҳаббат – энг буюк туйғу. Қачонки севги йўқолса, ҳамма нарса маҳв бўлади. Отамнинг кўплаб асарлар севги ҳақида эди. Аммо улар “шунчаки скамейкада ўтириб хониш қилишлар эмас”, муҳаббат мавзуси унинг шеъриятида алоҳида ўрин тутадиган – ҳам ҳажм, ҳам мазмун жиҳатидан юкли мавзу эди. Яратган ушбу олийжаноб туйғуни барчамизга инъом этган, отамнинг шеърларини ўқиган ҳар бир шеърхон қалбининг туб-тубидаги эзгуликка мойилликни теран ҳис қилади.\nОтамнинг шеърларида ранг-баранглик, ўзига хос образлилик, жуда ҳам бой метафора, туйғуларни ва эҳтиросларни уйғотишда, бадиий образ яратишда математик аниқлик бор. Унинг ижодида ёрқин истеъдод билан ҳаётий тажрибанинг ажойиб уйғунлиги мужассам.\n– Оилангизда ва фарзандлар тарбиясида Исломнинг ўрни қандай бўлган?\n– Бобомиз ва момомиз диндор одамлар эди. Момомнинг намоз ўқиётганларини жуда аниқ хотирлайман. Бобом – халқимизнинг таниқли ва севимли шоири Ҳамзат Цадас бирмунча вақт қозилик вазифасида ҳам ишлаган. У болалигида ота-онасидан ажралиб қолган, мадрасани тугатган ва масжидда ишлаган. У шеърлар ёзар, масаллар тўқир эди. Ҳатто авар адабиёти сатирачилигининг асосчиси ҳисобланади. Араб тилини яхши билгани боис арабчадан тарихий ва бадиий асарларни тилимизга ўгирар эди.\nБобомнинг асарларини нашрга топширган вақтда у ёшлик йилларида ёзган шеърларни эслаб қолган қарияларни сўраштириб топдик. Бобом у вақтда вафот этган эди, аммо улар унинг шеърларини ёддан билишар эди. Чунки унинг ижоди ҳам оғзаки, ҳам ёзма равишда тарқаб кетган эди.\nУмуман олганда, юксак поэтик маданият мусулмон жамияти учун характерли хусусият. Доғистоннинг чекка бир қишлоғи ёки Марказий Осиёнинг қайси бир кунжагида сизга машҳур ҳофиз ёки шоирнинг шеърини ўқиб беришади. Бу – мусулмонлар учун одатий ҳодиса саналади, бунда ҳеч қандай ғайритабиийлик ҳам, жамиятнинг ўзига хос “нозик қатлам”и тушунчаси ҳам йўқ.\nОтам кичик ёшида кўпинча бобом ёзган янги шеърларни ёдлаб олиб, кейин эса уларни ифодали ўқиб берганларини гапириб берган эди. У ҳатто ўша шеърларини енгилгина “таҳрир” ҳам қилган экан. Унга баланд овозда ўқиш учун меҳмонхонани ажратиб беришган экан ва у ҳамманинг эркатойи бўлган. Онамнинг отасини Қози дейишар эди. У Доғистондаги таниқли олимлардан бири эди. Онамнинг айтишича, у хонасидан деярли чиқмас экан. У деворининг тўрт тарафи тепадан пастгача тахта билан қопланган хона бўлган ва ўша қопламалар жавон шаклида бўлиб китоблар тахлаб қўйилган.\nҲозир этнографлар доғистонликлар ҳаёти ҳақида кўп ёзади, уларнинг турмуш шароитини тасвирлайди. Бироқ уларнинг бирортасида доғистон халқининг уйида китоб қандай ўрин тутган ва қаерга қўйилган, хусусан, ўзига хос турмуш тарзига эга бўлган тоғликларнинг “олимлари кабинети” қандай бўлгани ёзилмайди. Ҳатто бундай “кабинетлар”сиз ҳам доғистонликларнинг деярли ҳар бирининг уйида махсус китоб жавонлари бўлган. Бу ҳақда жуда ҳам кам ёзилмоқда, эҳтимол, рухсат берилмагандир.\nБобомнинг бир ўртоғи унчалик бой одам бўлмаса ҳам китоблари кўп бўлган. Вафот этаётганида қариндошларига мерос қилиб қолдирган.\nУмуман, Доғистонда кўплаб таниқли кутубхоналар бўлган эди. Уларда ҳатто ислом дунёси ҳозиргача излаб юрган камёб асарлар ҳам бор эди. Шўро даврида шундай вақтлар бўлганки, божхоначилар эски китобларни ноқонуний йўл билан олиб чиқиб кетишни тўхтатиб қўйган.\nОйим Қози бобомнинг ҳузурига ўқувчилар гўё аспирантурага келгандек келишганини айтиб берган эди. Бу мусулмон мамлакатларида кенг тарқалган таълим тизими: ўқувчилар дастлаб мадрасага қатнаб у ерда диний таълим билан бирга дунёвий илмларни ҳам ўрганади. Кейин эса “малакасини ошириш” учун ўзларига устоз қидира бошлайдилар. Ҳар бир мамлакатда фаннинг қайсидир соҳаси – математика, фалсафа ёки адабиёт… каби фанларга ихтисослашган номдор устозлар бўлган.\nБобом фақат илмий фаолият билан машғул бўлган. Салиҳат бувимнинг эса Хунзахда дўкони бўлган. У савдо қилиб бобомга ўқувчиларининг дарслари учун ёрдам берган. Чунки ўқувчилар пул тўлашмаган. Бундай таълим анъанаси фақат бизнинг оилада бўлган эмас, у бутун доғистон халқи учун характерлидир.\n– Отангиз ижодида Исломнинг қанчалик ўрни бўлган деб ўйлайсиз?\n– Оиламиз жам бўлиб Саудия Арабистонига борганимизда араб шоирлари билан бўлган учрашувда улар отамга: “Биз Сизнинг китобингизни ўқидик, Сизнинг “Менинг Доғистоним” асарингизни ўқиганимиз заҳоти уни мусулмон ижодкор ёзган деган хулосага келдик”, дейишган ва яна: “Биз ўзимизнинг ватанимиз ҳақида худди сиз каби ёза оладиган бир шоиримиз бўлишини жуда ҳам орзу қиламиз”, деган эканлар. Ватанга, оилага бўлган муҳаббат бу – соф исломий, инсоний туйғудир.\nМен буни соф антропологик парадигманинг сақланиб қолиши деб ҳисоблайман. Уни сақлаш – Аллоҳ таолонинг изни-иродаси дейдилар ва инсоннинг ҳассос туйғулари – ҳис этиш қобилияти ва тажриба қилиш лаёқати билан бўлади. Эҳтимол, биз ушбу қимматбаҳо ва мураккаб механизмни унчалик яхши тушунмасмиз.\nШубҳасиз, инсон қалбида Аллоҳнинг изнига мутлақо итоат этадиган қандайдир туйғулар мавжуд. Агар инсон ана шу туйғуни нобуд қилса, ҳаром ишларга қўл уради. Инсонийликни сақлаб қолиш – исломнинг асосларидан бири ҳисобланади ва отам ана шунга табиий равишда қатъиян интилар эди.\nОтамнинг асарлари орасида айнан исломий мавзуга бағишланган шеърлар бўлмаса-да, шеърларининг мазмунига чуқур кириб борилса, исломий мазмунни англаб олиш мумкин. У инсон қалбидаги энг гўзал туйғуларни, қувватли ва юксалиб борувчи ҳисларни қоғозга туширди ва шеърхонлар унинг шеърлари замиридаги туб маънони англаб етдилар. Ахир, Ислом таълимотига кўра, ҳар бир инсон Ислом фитратида туғилади. Аллоҳнинг амрларига итоат қилиб, унинг розилиги учун ҳаракат қилиб, у белгилаб берган қонунлардан оғишмасдан яшаган одам мусулмон бўлмасинми! Инсон ана шу мувофиқликда дунёга келади, Унга бўйсунади ва Яратувчининг қудратини сезиб яшайди.\n– Ҳозирги вақтда Москвада яшайсиз. Бу ерда Ислом шариати амалларини бажаряпсиз: намоз ўқияпсиз, шаръий кўрсатмалар асосида кийиняпсиз. Бунга қачон эришдингиз?\n– Менинг фикримча, динсизлик йўлини танлаш – жоҳилликнинг энг баланд чўққиси. Инсон бутун умри давомида дунё ўзини ўраб турган олам билан ниҳоясига етмаслигини, ўзининг тақдири белгиланган қонун-қоидалар асосида кечаётганини, коинотнинг мислсиз гўзаллигини, кутилмаган ёрдамни ҳис қилади. Ҳатто ашаддий даҳрийлар ҳам ўзларини ўлганидан сўнг худди кучукка ўхшатиб судраб бориб кўмиб келишларини истамайди. Ана ўшалар ҳам ўзларини диний урф-одатларга амал қилган ҳолда дафн этишларини хоҳлайди.\nМен ҳамма вақт ўзимни иймонли одам деб ҳисоблар эдим. Лекин илгарилари оддий дуоларни ўқиб юрсам кифоя деб ўйлаб юрардим.\nМен намоз ўқишнинг фарзи айн экани ҳақидаги оддий тушунчага ҳам эга эмас эдим. Билимларимнинг ҳосил бўлиши севинчимни орттирди. Мен шу ибодатларни бутун умрим давомида истаган эканман деган туйғуни ҳам ҳис қилдим. Аслида бу туйғуни одамларнинг кўпчилиги ҳис қилади: Аллоҳга қалб билан мурожат қилсангиз, У сизни эшитади, ҳеч қанақа кўзбўямачилик, фирибгарлик ва “нариги дунёга бориш”нинг кераги йўқ. Дарҳол Аллоҳ таолонинг меҳрибонлиги ва файзу баракаси ёғила бошлаганини ҳис қила бошлайсиз. Менда ўзидан ўзи намоз ўқиш ва сатри авратда юришга кучли мойиллик пайдо бўлган эди.\nАйша Вахидова суҳбатлашди,


Qalampir.uz | Кичик Ислом Каримов: “Бобомда қизи халқ муҳаббатини ундан ўғирлаб олади деган хавотир бўлган”\nИнтервью\t28 Февраль 14:31 29242\n“Бобом ҳар доим онамга “Ҳеч қачон мендан ошиб кетмаслигинг керак”, деб айтиб келган. Бобомда ўз қизи унга бўлган халқ муҳаббатини ўғирлаб олади деган хавотир бўлган. Онам ҳеч қачон бунга уринмаган ва ҳар доим уни кўкларга кўтарган”.\n“Муаммо шундаки, бобом бир неча бор уйида ўтириб, онамни телевизорда кўрган. Онам у ерда ё бу ерда кўриниш берган. У шунчалар ғазабланганки, баъзи жамоатчилик ишларини ундан яширишга мажбур бўлганмиз. Бобом унинг ўзбек матбуоти, телеканаллар, маросимларда чиқишини истамаган. Шунинг учун Фонд форумда бўлган “Меҳр нури”, “Янги авлод” каби баъзи кампанияларни расмийлаштиришимиз жуда қийин бўлган. Илк йиллари онам уларга боғлиқлигини рад этган. Васийлик кенгашида исми турса-да, бу менинг ғоям деб айтолмасди. Агар айтса, бобом “Мана, сен мендан ҳокимиятни ўғриламоқчисан”, деб айтган бўларди”, деган кичик Ислом Каримов.\nКичкина Ислом Каримов\n22 Август 13:08 29092\n22 Август 21:34 13441


Президент Мирзиёевнинг АҚШ сафари якунланди\n26 январ 2021, Тошкент вақти: 16:35\nВАШИНГТОН — Ўзбекистон раҳбари Шавкат Мирзиёев 17 май куни АҚШ Мудофаа вазирлигига ташриф буюрган. Мирзиёев Пентагонга илк бор қадам ранжида қилди. АҚШ Мудофаа вазири Жим Маттис билан мулоқотда муштарак манфаатлар ва минтақавий масалалар муҳокама қилинган. Томонлар, дея тасдиқламоқда Пентагон матбуот хизмати, Жанубий ва Марказий Осиё, хусусан Афғонистон бобида яқиндан ишлашга келишиб олган.\nВашингтон расмийлари дейдики, шу пайтгача ҳам ҳамкорлик самара берган бироқ энди унинг кўлами ошади. Ҳарбий кўмак, шунингдек, Афғонистондаги халқаро кучларга зарур юк ташиладиган Шимолий Таъминот Тизимида Ўзбекистоннинг роли яна ошади. Бу маълумотни Ўзбекистон томон ҳам тасдиқламоқда. Алоқалар тарихи билан таниш мутахассислар эса бу катта синов, дейди.\n2009 йилда ишга тушурилган шимолий тизим ўтган 3 4 йил мобайнида кичрайган эди. Асосий сабаби - халқаро кучлар сонининг камайгани. Бироқ Трамп маъмурияти АҚШ қўшинларига Афғонистонда тинчликка эришиш учун нимаики керак бўлса, етказишни хоҳлайди. Ҳарбий юк асосан Покистондан келади. Шимолий йўналиш эса ноҳарбий маҳсулотлар билан таъминлайди.\nЎзбекистон ва Покистон шу жиҳатлари билан ҳам ўзига хос стратегик аҳамиятга эга, дейди экспертлар. Молиявий масалалар ҳақида оғиз очилмайди. Бугунги учрашувлар ҳам ёпиқ эшиклар ортида кечган ва журналистларга жуда оз ахборот берилган.\nВашингтонга расмий сафарнинг биринчи кунида у Оқ уйда Президент Доналд Трамп билан учрашди. Икки давлат стратегик ҳамкорликнинг янги даврини бошлашга бел боғлаган. Бу борада эълон қилинган қўшма баёнотда хавфсизлик соҳасида шерикликдан тортиб Афғонистонда тинчликни таъминлаш, туб ислоҳотлар олиб боришдан тортиб Америка билан ижтимоий-маданий алоқаларни кучайтириш мақсадлари ҳақида гап кетади.\nБугун Мирзиёев Давлат департаментида янги бош дипломат Майк Помпео билан учрашди. Бу ташриф ҳам Ўзбекистон раҳбари учун биринчиси. Давлат котиби билан ҳам у стратегик ҳамкорликнинг янги кўриниши қандай бўлиши хусусида гаплашган.\nАҚШ Ўзбекистонда ислоҳотлар жадалллашишини истайди ва бу йўлда ёрдам беради, дейди дипломатлар. Тошкентдан келган делегация вакиллари Вашингтонда қаерда сўзламасин, демократик ва қонун устувор тизим устида иш кетмоқда, дея қайд этди.\nМирзиёев бугун ватанга қайтиши олдидан АҚШ Конгресси аъзолари билан ҳам кўришган. Қонунчилар Ўзбекистон билан барча мақсадлар юзасидан ҳамкорлик учун зарур маблағ ажратиш, шунингдек, ҳарбий кўмак таклифини кўриб чиқишда асосий рол ўйнайди. Йил охирига бориб, Конгресс аъзолари янгиланади. Ноябр ойида сайлов.\nЎзбекистон раҳбари Жаҳон банкига ҳам борган. Қуйи фоизда қарз бериб, тараққиётга кўмаклашадиган бу орган республикадаги фаолиятини кенгайтирмоқда. Айниқса қишлоқ хўжалиги йўналишида банк юзлаб миллион доллар ажратгани маълум. Президент Мирзиёев назарида Ўзбекистоннинг ривожланишида Жаҳон банки ва Халқаро Валюта Фондининг ўрни жуда юқори.\nМирзиёев шу пайтгача Жаҳон банки қароргоҳида бўлмаган эди. Илк ташрифида у ташкилот раҳбари Жим Ён Ким билан Ўзбекистондаги ислоҳотлар ва банк бу борада қандай ёрдам кўрсатиши мумкинлиги ҳақида гаплашган.\nКим дейдики, Ўзбекистон ўзининг яксак орзуларига ета олади.\nБанк тизимлари республикага эксперт ва молиявий кўмак етказишни давом эттиради, дейди у. Ўтган бир йıл мобайнида илдам қадамлар ташланди - валюта бозори эркинлаша бошлади; савдо ва инвестиция йўлидаги тўсиқлар олиб ташланмоқда; хусусий сектор учун имкониятлар кенгайиб, экспорт кўлами ошмоқда.\nЖаҳон банки мана шу хулосасига асосланиб, Ўзбекистон тўғри йўлдан кетмоқда, дея таъкидлайди.\n"Қўрқмай олдинга интилавериш керак", дея ундамоқда Ким.\nБу ҳафта Ўзбекистон ва АҚШ орасида қаирйб 5 миллиард долларга тенг бизнес келишувлар имзоланган. Мирзиёев буни олқишлар экан, сармоя оқими кенгаяди, деган умид кучли. Иқтисодий муҳитни яхшилаш учун чора кўрилаётганини таъкидлаб келаётган Ўзбекистон ҳукумати Вашингтонда техник мадад ошишини ҳам хоҳлайди. Учрашувларда бу борада ҳам гап кетган ва Америка томонга кўра, Ўзбекистоннинг турли вазирликларининг раҳбарлари ва мутахассислари билан мулоқот бошланган.


Қамоқхоналарга узликсиз ўринбосарлар тайёрлаш « Ўзбекистон Халқ Ҳаракати\nҚамоқхоналарга узликсиз ўринбосарлар тайёрлаш\n21 April 2016 - 5:00\nВрачлар пора бера олмаган кимсадан, пора берган кимсани яхши даъволайди, деган гап-сўз аслида бир афсона. Шифокорларнинг ҳирси-дили пул бўлгач, пора берганларга керак бўлса-бўлмаса, нинани кўпроқ санчиб, кўпроқ таблетка берилса, бўлар-бўлмасга суҳбатлашиб, кулгуси келмаётган бўлса ҳам, тез-тез табассум улашиб қўйилса олам гулистон.\nПора бермаган мижозга эътибор оз бўлади. Оқибат, қўлида беришга пораси йўқ хаста заҳарланишдан қутулади.\nНинага ўрганган мижоз касалхонага ётмаса, яшай олмайдиган бўлиб қолади.\nПора берган мижоз билан пора бермаган мижознинг фарқи, мана шунда. Уларнинг бир-бирларидан бошқа фарқлари йўқ.\nАлбатта, бу масаланинг бир томони. Таг замир олиб қараладиган бўлса, бутун мамлакатни ҳаракатга келтириб турган пора олди-бердисининг минг битта қирраси бор. Тадбиркорлик қилиш қўлидан келмайдиган жамиятларда, поранинг гуллаб-яшнаши ҳам бор гап.\nСоғликни сақлаш соҳасидагилар, яхши шифокор бўлгандан кўра, Мустақиллик шароитида ёмон руҳшунос бўлган минг марта афзал эканини жуда ҳам яхши биладилар. Тиббий саводи йўқ халқ билан ёлғон-яшириқлар орқали тиллашилмаса, оч қолиб кетишлари ҳам, уларга яхши аён.\nКаримовнинг “Ўзбек модели” асосида, муттассил пастга қараб ривожланаётган мустақил Ўзбекистонда, ҳар бир соҳада ва ҳар бир жабҳада, мана шу руҳ мана шу усул устивор. Каримов ўзи тан олиб айтганидек, унинг: ўзига хос ўзига мослиги ҳам, мана шунда…\nИккинчи томондан, бюжеддан ажратилган дори-дармонларнинг ҳам камида 40 фоизи шифохонага етиб келмайди. Юқоридагилар “юзинг-кўзинг” демай, ўнг қўли билан бериб, чап қўли билан ўмариб турганидан кейин, пастдагилар ҳам етиб келган дори-дармоннинг қолган 30 фойизининг гўрини кавлайдилар. Ундан ҳам пастдагилар, турли-туман усуллар ишлатиб, яна 20 фоиз дори-дармонни ҳазм қилиб юборадилар. Шунда, ажратилган дори-дамонларнинг 90 фойизи ҳар хил йўллар орқали қайтиб сотувга чиқади. Президентдан тортиб, токим ҳамшираларгача бўлган тизимда, бошқа соҳалардаги сингари халқни очиқчасига кундузнинг куни чув туширадилар.\nЎзбекистон президенти ўзининг ёлғон-яшриқлари, хиёнатлари, миллатфуруш-ватанфурушлиги, худосизлиги ва фиръавинланиш каби гуноҳларига бутун миллатни – хавфсизлик ташкилотлари, маориф, маданият ва ҳаказоларни… шерик қилгани сингари Соғликни сақлаш соҳасидаги барча қинғир ишлари туфайли кўз очадиган мудҳиш жиноятларига ҳам соҳа ходимларини шерик қилади. Бу билан у қамоқхоналарга узликсиз ўринбосарлар тайёрлаш сиёсатини амалга оширади. У ҳам энидан, ҳам бўйидан урар экан, кечагина унинг номини фахр-ифтихорга тўлиб айтиб кўкрагига муштлаб юрганлар, бугун ўзларини Тоштурмада кўрадилар.\nАммо, бирор-биттаси бу кўргуликлар замирида президент Каримов турганини билса ҳам, адолатсизликдан, “дод” демайди, юрак-бағри куйиб кетаётган бўлса ҳам, “…уйимни куйдирдинг, уйинг куйгур, Бойқушали” демайди. Гўё, у туғулмасидан олдин ўзининг шунга маҳкум қилинганини башорат қилар экан, “Пешонада бор экан, тақдирдан қочиб қутулишнинг иложи йўқ”, дея алломалик қилмоқчи бўлади. Ўзини замонанинг тушунган кишиси кўрсатиб, ўзгаларга: ота билан ўйнашиб бўлмайди, Мирсаидов билан Қўқоновга ўхшаганларни тирик ўлдирди. Ер юзини сўраб турган бой билан графни, “гаҳ” деса, қўлига қўнадиган қилиб қўйди. Кўча ҳам, бозор-ўчар ҳам ўзи, дея панд-насиҳатлар беради.


Бренд стратегиясини яратиш: ошкор этилган сирлар - XABARDOR.UZ\nConcept Bureau брендинг агентлиги асосчиси Жасмин Бина истеъмолчиларни жалб этадиган позициялаштиришнинг қоидаларини тасвирлаб берди.\n«Худди шундай, бироқ яхшироқ» ғоясини қўлламаслик\nБренднинг вазифаси – истеъмолчиларга бошқа компаниялар бажармаётган нарсани амалга ошираётганини етказиш.\nАгар бозорда икки йирик рақобатчи бўлса, улардан бири «худди шундай, бироқ яхшироқ» стратегиясидан фойдаланишни бошлаши мумкин.\nМасалан, электрон ҳужжатларни сақлаш сервиси Box ўзини Dropbox’нинг “яхшиланган” шакли дея тақдим этишлари мумкин. Бинанинг фикрига кўра, бу харидорларни жалб этмайди: улар “яхшироқ” сервисни эмас, “бошқаси”ни излайдилар.\nАудиторияни топиш ва диққатни унга қаратиш\nЮқори рақобатда бозордаги улушни ошириш учун компаниялар ё реклама харажатларини оширадилар ёки муайян бир йўналишга ихтисослашадилар.\nМасалан, турар-жой ижараси сервиси Airbnb атрофдагилар билан дўстона муносабат муҳим бўлган шахсий иш бўйича саёҳат қиладиган истеъмолчиларга диққатини қаратди. Унинг рақобатчиси Home Away эса ишонч, қулайлик, компаниянинг обрўси, кенг танлов ва яна бир неча омилларга бефарқ бўлмаганларни ўз аудиториясига айлантирди.\nЖасмин Бинанинг сўзларига кўра, Airbnb тор аудиторияга эътибор қаратди, шунинг учун фойдаланувчилар кўпроқ уни танлайдилар.\nМаҳсулотни тасвирлаш эмас, воқеани ҳикоя қилиш\nТоварда турли технологик сифатларнинг мавжудлиги истеъмолчилар уни сотиб олишига кафолат бермайди. Бунинг учун компания истеъмолчилар билан сторителлинг (воқеани ҳикоя қилиш) ёрдамида ҳиссий алоқа ўрнатиши лозим.\nМасалан, TurboTax солиқларни ҳисоблаш ва қоплаш сервисини олайлик: у ўз реклама ролигида хизматларни тасвирламайди, сервис ишини намойиш қилиш учун бузилган тўй воқеасини ҳикоя қилади.\nАудиторияга компаниянинг мавжудлиги маъносини тушунтириш\nБренд стратегиясини шакллантириш учун «Нимага?» саволига жавоб усулини қўллаш мумкин. У ёзувчи Саймон Синек томонидан қабул қилинган. У истеъмолчиларга нима учун мавжудлигини сўзлаб берадиган компаниялар уларда етакчилар сифатида «иштиёқ» уйғотади. Шунинг учун истеъмолчилар айнан шундай брендларни танлайди.\nМасалан, Apple рақобатчилари билан бир хил маҳсулот ишлаб чиқаради ва тарғиб этишнинг ўхшаш усулларидан фойдаланади. Синекнинг сўзларига қараганда, шунга қарамай, фойдаланувчилар брендни ўзгалардан фарқ қилади деб ҳисоблайдилар. Чунки Apple ўз фаолиятини нима учун олиб бораётганини тушунтиради: «ўзгача фикрлаш ва дунёни ўзгартириш» учун.\nАудиториянинг ҳақиқий эҳтиёжини билиш\nХаридорлар маҳсулот ёрдамида ечишни истаётган муаммоларини ҳар доим ҳам аниқ тасвирламайди. Истеъмолчилар излаётган нарсани топиш учун маркетологлар матн ортида ётган нарсани кўра олишга мажбур.\nАёл дейди: «Мен ҳафтада уч марта таом тайёрлашни истайман, бироқ вақтим йўқ».\nМатн ортида ётган нарсани яхши англамаган маркетолог аёл банд экани, бироқ тўғри овқатланишни истайди, деган фикрга келади. Шунинг учун тайёрлаш оддийлиги ва қувватлилик даражасига эътибор қаратиш лозим, деган хулосага келади.\nЧиқарилиши керак бўлган хулоса: аёл таом тайёрлашим керак деб ҳисоблайди, унинг учун бу устувор вазифа. У доимий равишда ўзи билан олиб кетиладиган таомни сотиб олаётганидан айбдорлик ҳиссини туймоқда. Компания эса аёл бунинг учун хафа бўлмаслиги йўлини топиши керак.\nДиққатни компанияга эмас, истеъмолчига қаратиш\nБренднинг афзаллиги эмас, ундан келадиган фойда харидорларни маҳсулот ёки хизматни сотиб олиш учун рағбатлантиради.\nСтратегияни рақобатчилар билан таққослаш асосига қурмаслик\nАгар бренд стратегияси – ўзини бозорнинг бошқа иштирокчилари билан қиёслаш бўлса, компания обрўси ўша бошқа компанияга боғлиқ бўлади. Бу эса мустақил ривожланишни чеклайди.\nМасалан Pepsi имижи мавжудлигининг илк йилиданоқ Coca-Cola билан боғлиқ. Дастлаб бренд номининг ўзи Pepsi-Cola – рақобатчисидан нусха олди. Ўн йиллар давомида компаниялар маркетинг урушларини олиб бормоқда, бир-бири билан боғлиқ равишда ўрам ва нархни ўзгартиряпти. Бир неча реклама кампанияларидан кейин, масалан «Pepsi авлоди», бозордаги улушини оширишга муваффақ бўлди. Шунга қарамай, Coca-Cola ҳали ҳам етакчилигини сақламоқда.\nАудитория билан ўзгача тилда мулоқот қилиш\nБрендлар ўз аудиторияси билан мулоқот қилиш учун қолганлар тушунмайдиган махсус тил яратади.\nМасалан, Atlassian фирмасининг Jira дастурий таъминоти рекламасидаги билбордда шундай ёзилган: «Jira – дастур ишлаб чиқувчилар учун – гуруҳли терапия». Реклама маъносини тушуниш учун дастур ишлаб чиқувчилар жамоаси ишини тасаввур этиш керак.\nКомпания келажакни қандай тасаввур этишини намойиш этиш\nБренд жорий вазифалар учунгина ишлайдиган стратегияни танлаши керак эмас.\nМасалан, Airbnb келажакда сервис билан ҳамкорлик қилувчи, маҳаллий аҳолининг ҳаётини кўрсатувчи инсонлар туфайли сайёҳ ўзини дунёнинг исталган мамлакатида «ўзимизникилар» сифатида ҳис қилади, деб ҳисоблайди.\nИстеъмолчиларни умумий манфаатга эга ҳамжамиятга айлантиринг\nБугун компаниялар ўз бошидан ўтказган тажриба ва қадриятларни бўлишадиган одамлар ҳамжамиятини яратмоқда. Бунинг учун сторителлингдан фойдаланяпти: бу истеъмолчиларга компания яратаётган нарсаларга алоқадорлик ҳиссини шакллантиради.\nМасалан, Adidas 2017 йилдан бери “Calling All Creators” («Барча ижодкорлар учун чақирув») кампаниясини ўтказмоқда. Реклама роликларида спорт, мода ва мусиқа соҳасидаги машҳурлар одамларни ижодкор бўлиш ва дунёни ўзгартиришга чақириб, суратга тушади. Бу эса мазкур интилиш бирлаштирадиган истеъмолчилар ҳамжамиятини яратади.\nФойдаланувчи интиладиган образни қўллаш\nМасалан, қимматбаҳо автомобиль ишлаб чиқарувчилари бадавлат ва муваффақиятли тадбиркорни, аёллар косметика воситалари рекламасида эса – чиройли ва мустақил қизни кўрсатишади.


2016 йил 15 июль куни Аҳмад Фарғоний номидаги вилоят АКМ кўчма кутубхонаси «Хумо» болалар оромгоҳига ташриф буюрди.\n“Гўзал ва бетакроримсан, муқаддас Ватаним, жоним сени фидо, Ўзбекистоним!” мавзусида шарҳ ўтказилди. 05.07.2016 11:29\n2016 йил 5 июль куни АКМ умумий ўқув залида Ўзбекистон Республикаси Президентининг “Ўзбекистон Республикаси Давлат мустақиллигининг йигирма беш йиллик байрамига тайёргарлик кўриш ва уни ўтказиш тўғрисида”ги Қарорида белгиланган вазифалар ижросини таъминлаш мақсадида доимий фойдаланувчилар учун “Гўзал ва бетакроримсан, муқаддас Ватаним, жоним сени фидо, Ўзбекистоним!” мавзусида шарҳ ўтказилди.\n“Қадрли ва муқаддас тимсол” мавзусида ахборот дақиқаси ўтказилди. 04.07.2016 09:30\n2016 йил 2 июль куни Ўзбекистон Республикасининг “Давлат герби тўғрисида”ги Қонуни қабул қилинган кун муносабати билан “Қадрли ва муқаддас тимсол” мавзусида ахборот дақиқаси ўтказилди.\nЎзбекистон Республикасининг “Давлат ҳокимияти ва бошқарув органлари фаолиятининг очиқлиги тўғрисида”ги Қонуни мазмун-моҳиятини ўрганиш бўйича маънавият соати ўтказилди. 30.06.2016 16:10\n2016 йил 29 июнь куни вилоят ахборот-кутубхона маркази ходимлари учун Ўзбекистон Республикасининг “Давлат ҳокимияти ва бошқарув органлари фаолиятининг очиқлиги тўғрисида”ги Қонуни мазмун моҳиятини ўрганиш бўйича маънавият соати ўтказилди.\nЎзбекистон Республикасининг “Жисмоний ва юридик шахсларнинг мурожаатлари тўғрисида”ги Қонунининг мазмун-моҳиятини ўрганиш бўйича маънавият соати ўтказилди. 16.06.2016 15:30\n2016 йил 15 июнь куни вилоят ахборот-кутубхона маркази ходимлари учун Ўзбекистон Республикасининг “Жисмоний ва юридик шахсларнинг мурожаатлари тўғрисида”ги Қонуни мазмун моҳиятини ўрганиш бўйича маънавият соати ўтказилди.\nЖаҳон адабиётининг йирик намояндаларидан бири Александр Сергеевич Пушкин таваллудининг 217 йиллиги муносабати билан тадбирлар туркуми ўтказилди. 14.06.2016 08:00\n2016 йил 4 - 10 июнь кунлари АКМ таркибий бўлимларида жаҳон адабиётининг йирик намояндаларидан бири Александр Сергеевич пушкин таваллудининг 217 йиллиги муносабати билан туркум тадбирлар ўтказилди.\nДанғара тумани саноат касб-ҳунар коллежида “Ахборот-ресурс марказларида ахборот технологияларидан фойдаланиш” мавзусида ўқув амалий семинари ўтказилди. 13.06.2016 13:25\n2016 йил 10 июнь куни Данғара тумани саноат касб-ҳунар коллежида вилоят АРМ раҳбарлари учун “Ахборот-ресурс марказларида ахборот технологияларидан фойдаланиш” мавзусида ўқув амалий семинари ўтказилди.\n“Биз Пушкин асарларини севиб ўқиймиз” мавзусида ижодий учрашув ташкил этилди. 07.06.2016 15:29\n2016 йил 6 июнь куни Аҳмад Фарғоний номидаги Фарғона вилояти ахборот-кутубхона марказида жаҳон адабиёти йирик намояндаси Александр Сергеевич Пушкин таваллудининг 217 йиллигига бағишланган “Биз Пушкин асарларини севиб ўқиймиз” мавзусида ижодий учрашув ташкил этилди.\nСтраницы: [ 1 ] [ 2 ] [ 3 ] [ 4 ] [ 5 ] [ 6 ] [ 7 ] [ 8 ] [ 9 ] [ 10 ] [ 11 ] [ 12 ] [ 13 ] [ 14 ] [ 15 ] [ 16 ] [ 17 ] [ 18 ] [ 19 ] [ 20 ] [ 21 ] [ 22 ] [ 23 ] [ 24 ] [ 25 ] [ 26 ] [ 27 ] [ 28 ] [ 29 ] [ 30 ] [ 31 ] [ 32 ] [ 33 ] [ 34 ] [ 35 ] [ 36 ] [ 37 ] [ 38 ] [ 39 ] [ 40 ] [ 41 ] [ 42 ] [ 43 ] [ 44 ] [ 45 ] [ 46 ] [ 47 ] [ 48 ] [ 49 ] [ 50 ] [ 51 ] [ 52 ] [ 53 ] [ 54 ] [ 55 ] [ 56 ] [ 57 ] [ 58 ] [ 59 ] [ 60 ] [ 61 ] [ 62 ] [ 63 ] [ 64 ] [ 65 ] [ 66 ] [ 67 ] [ 68 ] [ 69 ] [ 70 ] [ 71 ] [ 72 ] [ 73 ] [ 74 ] [ 75 ] [ 76 ] [ 77 ] [ 78 ] [ 79 ] [ 80 ] [ 81 ] [ 82 ] [ 83 ] [ 84 ] [ 85 ] [ 86 ] [ 87 ] [ 88 ] [ 89 ] [ 90 ] [ 91 ] [ 92 ] [ 93 ] [ 94 ] [ 95 ] [ 96 ] [ 97 ] [ 98 ] [ 99 ] [ 100 ] [ 101 ] [ 102 ] [ 103 ] [ 104 ] [ 105 ] [ 106 ] [ 107 ] [ 108 ] [ 109 ] [ 110 ] [ 111 ] [ 112 ] [ 113 ] 114 [ 115 ] [ 116 ] [ 117 ] [ 118 ] [ 119 ] [ 120 ] [ 121 ] [ 122 ] [ 123 ]


Аёллар Олий лигасида 2020 йилги мавсум формати ўзгариши борасида хабар берган эдик. Унга кўра, I давра учрашувларидан кейин жадвалдаги жамоалар тенг икки қисмга бўлинади ва ҳар бир қисм жамоалари ўзаро яна бир мартадан тўқнаш келади.\n“Андижанка” – “Навбаҳор-W” ва “Пахтакор-W” – “Андижанка” учрашувларидан сўнг турнир жадвалидаги юқори ва қуйи олтилик жамоалари маълум бўлди.\nШундан келиб чиқиб, ЎзПФЛ 12—16-тур учрашувлари тақвимини ишлаб чиқди.\nАНДИЖАНКА — БУХОРО\n13 ноябрь, жума\nҚИЗИЛҚУМ — АНДИЖАНКА\n17 ноябрь, сешанба\nСЕВИНЧ — СЎҒДИЁНА\nАНДИЖАНКА — СУРХОН\nНАВБАҲОР — АНДИЖАНКА.\n6-турдан ўрин олган “Сурхон-W” – “Андижанка” қолдирилган ўйини натижаси турнир жадвалида жамоаларни юқори ва қуйи олтиликка бўлинишига таъсир ўтказмаслигини инобатга олиб, қолаверса, пандемия шароитидан келиб чиққан ҳолда кейинчалик ўтказилиши режалаштирилмоқда.\nОлий лига. “Севинч” – “Бухоро-W” 7:0\nОлий лига. “Бунёдкор-W” “Андижанка” дарвозасига жавобсиз 7 та тўп киритди


Бухоро вилояти прокурори тайинланди - UzNews.uz\nБухоро вилояти прокурори тайинланди\nАдлия катта маслаҳатчиси Дилшод Файзиев Бухоро вилояти прокурори лавозимига тайинланди.\nЎзбекистон Бош прокурорининг буйруғига асосан, адлия катта маслаҳатчиси Файзиев Дилшод Наджимович Бухоро вилояти прокурори лавозимига тайинланди. Бу ҳақда Бош прокуратура матбуот хизмати хабар бермоқда.\nДилшод Файзиев мазкур тайинловга қадар Бухоро вилояти прокурорининг биринчи ўринбосари лавозимида ишлаган.\nУ бу лавозимда Тошкент шаҳар прокурори этиб тайинланган Баҳриддин Валиевнинг ўрнини эгаллаган.


МҲТ янги СССР деганими?\n03 март 2021, Тошкент вақти: 07:53\nСарвар УСМОН У ёқ-бу ёғи яна бир ойдан кейин, 18 сентябр куни Ялтада Мустақил давлатлар ҳамдўстлигига аъзо мамлакатлар раҳбарларининг норасмий учрашуви бўлиб ўтади. Мазкур саммитда постсовет мамлакатларидан тўрттаси яна бир ташкилот - Минтақавий ҳамкорлик ташкилотини (МҲТ) тузмоқчилар. Хўш, у қандай ташкилот бўлади? Қайси давлатлар аъзо бўлади бу ташкилотга?\nТаркибига Белоруссия, Россия, Украина ва Қозоғистон кириши кутилаётган Минтақавий ҳамкорлик ташкилоти собиқ Совет Иттифоқи ҳудудида тузилаётган навбатдаги ташкилотдир.\nМДҲнинг ўзидан тортиб, бошқа барча ташкилотларни кузатувчилар "улфатчиликнинг олий даражали кўриниши", деб баҳолайдилар. Бир сафар у президент меҳмон қилади ҳамкасбларини, бошқа сафар яна бири.\nШу туфайли ҳам, тузилиши кутилаётган янги ташкилотни эътиборсиз қолдириб қўяқолсак бўлаверар эди. "Олдин тузилсин, бирон-бир иш қилсин, ана унда кўрайлик", деган маънода.\nБироқ, тузилажак ташкилотга киришга тайёрланаётган мамлакатлар қаторида Украинанинг ҳам борлиги ўзига хос янгиликдир.\nЧунки шу пайтгача, Украинанинг ҳатто МДҲда борлиги ҳам борми-йўқнинг орасида, Киев билан Москва бир-бири билан ўнг қўллари билан кўришсалар, чап қўлларини мушт тугиб чўнтакларида сақлардилар. Ҳатто Украина президенти Леонид Кучманинг яқинда чоп этилган "Украина - Россия эмас" деган китобида мана бундай гапларни ўқиш мумкин:\n- Украина билан Россия моҳиятларига кўра, бир-бирига мутлақо ўхшамаган дунёлардир, уларни қанча яқинлаштиришга ҳаракат қилманг, бир-бирлари учун норационал бўлиб қолаверадилар.\nХўш, шундай деб ёзган одам бир ойдан сўнг Минтақавий ҳамкорлик ташкилотига Россия билан биргаликда қўшиладими? Қолаверса, маълумотларга қараганда, мазкур янги ташкилот алай-балай ташкилот эмас, Совет Иттифоқи ўрнини босадиган ташкилот бўлади.\nҲар қалай, Россияда чиқадиган газеталар, жумладан "Российская газета" яқинда шу мавзудаги мақоласига худди шундай сарлавҳа қўйди.\nСобиқ Иттифоқ ўрнига ўринбосар бўладиган ташкилотнинг 18 сентябрда президентлар имзолайдиган ҳужжатлари июлнинг ўрталарида тўрт давлат вакилларининг Қозоғистон пойтахтида бўлиб ўтган учрашувида тайёр ҳолатга келтирилди ҳам. Бироқ, Остона учрашуви иштирокчилари тайёрланган ҳужжатлар мазмунини жамоатчиликдан сир тутмоқдалар. Лекин, икки киши билган нарса учинчи одамга ҳам тезда ошкор бўла қолади. Ўша ошкор бўлган маълумотларга кўра, янги ташкилот\nафтидан, чиндан ҳам собиқ иттифоқ ўрнини босадиган бўлади. Озодлик радиоси Украин хизмати бошлиғи Александр Народецкий Украинадаги қатор манбаларига таяниб шундай дейди:\n- Қўлга киритилган маълумотлардан шу нарса аниқ бўлаяптики, Минтақавий ҳамкорлик ташкилотига аъзо давлатлар учун ягона мудофаа тизими ва ягона пул бирлиги жорий қилинади,\nХўш, чиндан ҳам шундай бўлса ва президент Кучма мана шундай иттифоққа кирса, унинг қарорини Украина парламенти ва умуман жамоатчилиги қандай қарши олиши мумкин, деб сўрайман суҳбатдошимдан.\n- Парламент бундай қарорни индамайгина маъқуллаб қўймайди, жуда жиддий қаршиликлар бўлади. Чунки президент томонидан қўйиладиган қадам мамлакат конституциясига ўзгартиришлар киритишни талаб қилади. Масалан, мамлакат пул бирлигини ўзгартириш тўғрисида тузатиш киритиш лозим бўлади. Бу масаланинг ҳуқуқий томони холос. Ғарбпараст сиёсий мухолифатнинг реакцияси қандай бўлишини ҳам тахмин қилсак бўлади, - дейди журналист Александр Народецкий.\nПрезидент Кучма, мамлакатдаги сиёсий кучлар позицияларини, ўзи қўяётган ҳар бир қадамнинг қаерга олиб боришию қаерга олиб бормаслигини, албатта, яхши билади. Балки, шунинг учун ҳам, у кейинги йилларда ўзини Москвадан узоқроқда тутиб келгандир. Бас, шундай экан, нима учун бугунга келиб, Кучма Путин билан битта ташкилотга кирмоқчи?\n"Бу савол украиналик сиёсатшуносларни ҳам жуда қизиқтираяпти, - дейди украин журналисти Александр Народецкий, - баъзи мутахассислар Украина президентлигига сайловлар яқинлашиб келаётганини таъкидлаб, афтидан Кучма Кремл билан муносабатларини бузмай туришни ўйлаётган кўринади, демоқдалар. Мақсад - сайловларда Кремл Украина президентлигига Кучма кўрсатадиган номзодни қўлласин, ёки ҳеч йўқ ҳалақит бермай турсин".\nАна шунақа ажаб савдолар.\nАгар, украиналик сиёсатшуносларнинг гапларида жон бўлса, яъни Кучма сайловни ўтказиб олай, у ёғи - бир гап бўлар, деяётган бўлса, (ё эшшак ўлар, ё пошшо) унда 18 сентябр куни Ялтада Белоруссия, Россия, Украина ва Қозоғистон президентлари Минтақавий ҳамкорлик ташкилотини тузиш тўғрисидаги ҳужжатни имзолаш билан МДҲга ўхшаган яна бир чалажон болани йўргаклаган бўладилар.


Қарз узилар, мустақиллик ёнга қолар\n16 апрел 2021, Тошкент вақти: 16:59\nҚирғизистон пойтахтида мустақиллик куни муносабати билан ўтказилган тантаналар эрталабки 9 дан кеч соат ўнгача давом этади.\n31 август куни ўз мустақиллигининг 18 йиллигини нишонлаётган Қирғизистон ўтган давр мобайнида мустақил давлат сифатида шакллана олдими?\nҚирғизистон мустақиллиги куни арафасида қирғиз матбуотида мамлакат иқтисодиётига боғлиқ айрим кўнгилсиз рақамлар эълон қилинди.\nМаълумотда айтилишича, Қирғизистон мустақилликнинг 18-йилини 2 миллиард доллардан ошиқроқ бўлган ташқи қарзи билан кутиб олмоқда.\nҚирғизистон ҳукумати ёйинлаган маълумотга кўра, кейинги уч йил давомида ташқи қарз миқдори яна кўпайиб, 2,5 миллиард долларга етиши мумкин.\nАйни пайтда Қирғизистон бюджети дефицити 12 миллиард сўмни, яъни бюджетнинг тўртдан бир қисмини ташкил этмоқда.\nЛекин қирғиз расмийларига кўра, Қирғизистон сўнгги 18 йил ичида ижтимоий ҳимоя учун бюджетдан ажратиладиган маблағни қисқартирмаган МДҲдаги ягона давлатдир. Бишкек расмийлари айни мана шу ҳолатни Қирғизистон ҳукуматининг энг катта ютуғи сифатида баҳолайдилар.\n- Биз “Қирғизистон камбағал, ўзини-ўзи боқа олмайдиган ва келажаги йўқ давлат”, деган тушунчанинг асоссиз эканини исботладик,-деди президент Бакиев мустақиллик куни сўзлаган нутқида.\nҚирғиз мухолифати лидерларидан бири бўлган Ўмурбек Текебаев ҳам мустақиллик йилларида мамлакат катта миқдордаги ташқи қарзига қарамай иқтисодий, сиёсий ва ижтимоий жиҳатдан кичик ютуқларга эришганини, бироқ мустақилликдан кўзланган асосий мақсадга етишилмаганини айтади:\n- Биз мамлакат сифатида шакллана олдик. Мустақиллигимизни йўқотмадик. Бироқ биз орзу қилган нарсалар ҳозирча сароб бўлиб қолмоқда.\nБиз қонун ва инсон ҳуқуқлари устивор бўлган эркин демократик жамиятда яшашни орзу қилган эдик. Афсуски, бугунги кунда жамият авторитаризм сари кетмоқда, -деди Ўмурбек Текебаев.\nБироқ айрим сиёсатчилар “Иқтисодий тараққиёт мавжуд бўлган мамлакатдагина инсон ҳуқуқлари ва демократик тамойилларга тўла амал қилиниши мумкин”, деган фикрдалар.\nБундай фикрдаги сиёсатчиларга кўра, 2005 йил март инқилобидан сўнг Қирғизистон иқтисодий тараққиёт йўлига ўтган. Буни собиқ президент Ақаев ҳукумронлиги даврида 15 миллиард сўмдан ошмаган мамлакат бюджетининг инқилобдан кейинги тўрт йил давомида 40 миллиард сўмдан ошгани, ишлаб чиқариш корхоналарининг қурила бошлагани исботлаб турибди.\nАйни пайтда мамлакат Бош вазири Игор Чудиновга кўра, Қирғизистон 2009 йилда Жаҳон банкининг Doing Business рейтингида 181 мамлакат орасида энг ислоҳотчи давлатлар ўнлигига киритилган. Икки йил аввал Қирғизистон бу рейтингнинг 99 ўрнини эгаллаган эди.\n- Қамбарота ГЭСининг қурилиши бошлангани ХХ1 асрнинг энг позитив қадамларидан бири бўлди. Қамбарота - 2 ГЭСини Қирғизистоннинг ўзи қурди. Қамбарота - 1 ГЭСи қурилишига эса хорижий сармоялар жалб қилинди.\nБундан эса Қирғизистон иқтисодиёти мустақилликнинг 18 - йилига келиб оёққа тура бошлади, деган хулосага келиш мумкин, -дейди қирғиз парламенти депутати Динара Мўлдўшева.\nБироқ Қирғизистон собиқ Бош вазири Амангелди Муралиев фикрича, мамлакат мустақиллиги ва мустаҳкамлиги энг аввало фуқароларнинг ўз ҳукуматига ишончи қай даражада эканига боғлиқдир. Собиқ Бош вазир бу борада бир қатор муаммолар бор эканини айтади:\n- Энг аввало давлат ҳуқуқий майдонни сақлаши керак. Бу эса инсон ҳуқуқларининг энг асосий принциплари - сўз эркинлиги, шахсий мулк дахлсизлиги, яшаш ва меҳнат қилиш, дам олиш ҳуқуқларига риоя этилиш шартлигини англатади.\nБироқ бугунги кунда фуқароларнинг бу ҳуқуқларни ҳимоя қилиши лозим бўлган суд тизими мустақил эмас ва уни ислоҳ қилиш зарурати бор, - дейди Амангелди Муралиев.\nҚирғизистондаги ҳуқуқ ҳимоячилари ҳам Қирғизистон мустақиллигининг 18 - йилида инсон ҳуқуқлари қўпол тарзда бузила бошлаганидан ташвиш билдирмоқдалар.\nПрезидент Бакиев эса 31 август куни сўзлаган нутқида инсон ҳуқуқлари масаласига ҳам алоҳида эътибор қаратди:\n- Шахсий мулк даҳлсизлигини таъминлаш, қонун ҳукмронлигини ўрнатиш, ҳуқуқий мамлакат барпо этиш бугунги кунда бизнинг энг устивор мақсадимиздир, - деди президент Бакиев.